42 pengedar, penagih dadah ditahan dalam Op Sarang
Oleh KOSMO!

16 September 2020, 2:48 pm
Oleh ASLIZA MUSA
TAIPING – Seramai 42 lelaki ditahan atas pelbagai kesalahan berkaitan dadah melalui Op Sarang yang dijalankan Ibu pejabat Polis Daerah (IPD) Taiping di sekitar bandar raya ini semalam.
Ketua Polis Daerah Taiping, Asisten Komisioner Osman Mamat berkata, kesemua individu yang diberkas itu berusia antara 21 hingga 56 tahun dengan kebanyakannya adalah penganggur.
Katanya, dalam serbuan berkenaan, pihaknya juga berjaya menangkap empat tokan ketika mereka mahu menjual dadah di tiga lokasi yang digempur polis.
“Serbuan dijalankan ke atas tiga premis termasuk sebuah rumah di Changkat Jering yang menjadi tumpuan penagih dari kawasan sekitar.
“Sebanyak 2.6 gram (g) dadah jenis Heroin, 8.1g Syabu dan 2.3g Erimin 5 bernilai RM995 berjaya dirampas,” katanya.

Semua suspek yang mempunyai rekod lampau berkaitan dadah itu direman untuk siasatan mengikut Seksyen 39A(1), Seksyen 12(2) dan Seksyen 15(1)(a) Akta Dadah Berbahaya 1952. -K! ONLINE


Pesara guru rugi setengah juta
Oleh KOSMO!

16 September 2020, 2:43 pm
Oleh KHAIRUL MOHD. ALI
JOHOR BAHRU – Seorang pesara guru kerugian hampir setengah juta selepas menjadi mangsa penipuan Macau Scam oleh sindiket yang menyamar sebagai pihak Pos Laju.
Timbalan Ketua Jabatan Siasatan Jenayah Komersil, Jenayah Korporat dan Kewangan Johor, Superintendan Amran Mohd. Jusin berkata, mangsa lelaki berusia 64 tahun itu menerima panggilan pertama pada 1 Ogos lalu.
Katanya, sindiket mendakwa memiliki bungkusan yang mengandungi kad pengenalan mangsa selain turut mendakwa mangsa terlibat dengan kes penggubahan wang haram.
“Justeru itu, suspek mengkehendaki mangsa memindahkan sejumlah wang ke beberapa akaun bank supaya siasatan lanjut boleh dijalankan.
“Mangsa yang percaya dengan dakwaan itu membuat 20 transaksi pemindahan wang berjumlah RM459,041.90 ke beberapa akaun diarahkan suspek,” katanya dalam satu kenyataan, di sini hari ini.

Tambah Amran, pemindahan wang tersebut dilakukan secara berperingkat bermula 11 Ogos hingga 28 Ogos.
“Difahamkan, wang berkenaan melibatkan wang simpanan mangsa bersama isteri, wang persaraan serta hasil jualan barang kemas milik isteri.
“Mangsa hanya menyedari ditipu selepas dihubungi lagi oleh suspek selepas melakukan pembayaran dimana suspek memaklumkan akan mendakwa mangsa di mahkamah,” ujarnya.
Kes disiasat mengikut Seksyen 420 Kanun Keseksaan yang memperuntukkan hukuman penjara maksimum 10 tahun dengan sebatan dan denda.
Amran turut menasihatkan orang ramai agar tidak mudah mempercayai dakwaan yang diterima melalui panggilan telefon serta tidak panik apabila menerima panggilan sedemikian.
Menurutnya, ini kerana agensi penguatkuasa tidak akan sesekali meminta butiran akaun bank dan mengarahkan wang dipindahkan ke akaun bank lain.-K! ONLINE


Gangguan air di Sepang, Kuala Langat dijangka pulih petang ini
Oleh MOHD RIDZAUDDIN ROSLAN

16 September 2020, 12:31 pm
KUALA LUMPUR- Gangguan bekalan air tidak berjadual di sekitar Sepang dan Kuala Langat dijangka pulih petang ini selepas kerja-kerja pembaikan paip giat dilaksanakan ketika ini.
Ketua Komunikasi Korporat Pengurusan Air Selangor Sdn. Bhd. (Air Selangor), Elina Baseri berkata, pengguna dijangka menerima bekalan air semula secara berperingkat bermula 8 malam ini.
Katanya, masalah gangguan air itu tercetus ekoran kejadian paip pecah di Bandar Sri Ehsan berdekatan dengan Masjid KLIA semalam.
“Bekalan air telah ditutup pada 1 pagi tadi bagi melaksanakan kerja-kerja pembaikan paip pecah dan dijangka siap pukul 5 petang ini.
“Sebanyak sembilan kawasan di wilayah Kuala Langat dan Sepang mengalami gangguan berkenaan termasuklah di Taman Langat Utama, Taman D’Menara, Taman Murnimas dan RTB Bukit Changgang,” katanya dalam satu kenyataan di sini tadi.
Jelasnya, kawasan lain terlibat antaranya Taman Langat Murni, Bandar Mahkota dan Bandar Brooklands.

“Bantuan air melalui lori tangki ke kawasan terlibat juga sudah digerakkan dan mereka yang ingin mendapatkan bekalan boleh hubungi kami di talian 15300.
“Air Selangor akan memaklumkan perkembangan kerja-kerja pembaikan dari semasa ke semasa menerusi saluran rasmi Facebook, Twitter dan Instagram serta laman sesawang www.airselangor.com,” ujarnya. – K! ONLINE


Lebih 200 banduan bogel larikan diri
Oleh KOSMO!

17 September 2020, 9:20 pm
KAMPALA, Uganda – Lebih 200 banduan melarikan diri dari sebuah penjara sebelum dipercayai menuju ke kawasan bukit berhampiran di bandar Moroto di Uganda hari ini, lapor lama berita BBC.com.
Seorang jurucakap tentera berkata, kumpulan banduan itu membunuh seorang anggota tentera dalam cubaan melarikan diri tersebut.
“Pihak tentera dan penjara sedang menjalankan operasi memburu banduan-banduan ini yang dipercayai melarikan diri bersama 15 laras senjata api.
“Dua daripada mereka berjaya diberkas manakala dua lagi ditembak mati,” katanya.
Difahamkan, banduan tersebut melarikan diri dalam keadaan berbogel tanpa pakaian penjara berwarna kuning untuk mengelak daripada dikesan pihak berkuasa.
Media tempatan melaporkan, kejadian berbalas tembakan antara anggota keselamatan dan banduan yang berlaku di bandar berkenaan mengakibatkan kesemua perniagaan di situ ditutup.

Moroto merupakan bandar terbesar di wilayah Karamoja yang terkenal dengan penternakan lembu serta keganasan senjata api.
Satu program pelucutan senjata api dilaksanakan kerajaan Uganda pada tahun 2005 dengan merampas sebahagian besar senjata daripada orang awam, namun konflik antara komuniti di kawasan itu masih berlarutan. – Agensi


Kelajuan internet Malaysia berada di tangga ke-3 di ASEAN
Oleh KOSMO!

17 September 2020, 9:40 pm
KUALA LUMPUR – Malaysia berada di ranking ke-3 dalam kalangan negara-negara ASEAN daripada segi kelajuan purata muat turun jalur lebar talian tetap dengan 86.82 megabit sesaat (Mbps) pada Julai lalu, peningkatan sebanyak 5.36 Mbps berbanding Jun.
Negara berada di belakang Singapura yang memiliki kelajuan purata 213.18 Mbps dan Thailand (171.45 Mbps), yang masing-masing berada di ranking pertama dan ketiga global.
Untuk peringkat global, Malaysia berada di kedudukan ke-41, turun satu anak tangga berbanding di tangga 40 pada bulan Jun lalu, demikian menurut buletin bulanan Suruhanjaya Komunikasi dan Multimedia Malaysia (SKMM).

“Bagi jalur lebar mudah alih, Malaysia berada di kedudukan ke-6 dalam negara ASEAN dengan kelajuan 24.44 Mbps pada Julai dan tangga ke-85 pada peringkat global.
“Untuk internet mudah alih, Malaysia berada di belakang Singapura, Thailand, Vietnam, Laos dan Myanmar,” katanya.
Selain itu, SKMM menjelaskan, permodalan pasaran bagi sektor komunikasi dan multimedia di Bursa Malaysia kepada RM127.34 bilion pada hujung Ogos berbanding Julai.


TNB kuasai satu daripada platform tenaga solar terbesar di UK
Oleh MUHAMMAD IKHWAN IDERIS

17 September 2020, 9:31 pm
KUALA LUMPUR – Tenaga Nasional Bhd. (TNB), muncul pemegang saham terbesar dalam syarikat Vortex Solar Investments S.a.r.l. (Vortex Solar), salah satu platform solar terbesar di United Kingdom (UK) dengan skim subsidi Renewables Obligation Certificate (ROC).
Pemilikan tersebut direalisasikan menerusi subsidiari milik penuh TNB, TNB International Sdn. Bhd. (TNBI) yang mengambil alih pegangan Vortex Solar daripada Beaufort Investments S.a.r.l, subsidiari EFG Hermes Holding SAE dengan melibatkan nilai GBP11 juta (RM59 juta).
Pemerolehan tersebut meningkatkan pegangan ekuiti TNB dalam Vortex Solar kepada 55 peratus.
Portfolio Vortex Solar merangkumi 24 ladang solar dengan kapasiti keseluruhan sebanyak 365 megawatt (MW) yang telah menghasilkan pulangan kukuh secara konsisten sepanjang dua tahun lalu.
Presiden dan Ketua Pegawai Eksekutif TNB, Datuk Seri Amir Hamzah Azizan berkata, pemilikan tersebut merupakan satu pencapaian penting dalam komitmen TNB untuk mengurangkan jejak karbon syarikat dan mengembangkan portfolio perniagaan tenaga boleh diperbaharui (RE).

“TNB kini menguasai pegangan majoriti Vortex Solar, sekali gus memperkukuhkan jejak perniagaan Kumpulan dalam bidang RE di Eropah selepas pemilikan penuh Tenaga Wind Ventures UK Ltd. (TWV), portfolio Feed-in-Tariff (FiT) di UK.

“Ia sebahagian strategi untuk mengembangkan perniagaan RE TNB di UK dan Eropah, juga satu langkah terancang untuk menguasai aset-aset RE berprestasi tinggi bermula dengan penguasaan pegangan 100 peratus dalam TWV pada awal tahun ini,” katanya.
Beliau berkata demikian dalam kenyataan yang dikeluarkan di sini semalam.
Meskipun berdepan dengan keadaan tidak menentu akibat wabak Covid-19, prestasi kewangan dan operasi Vortex Solar dan TWV adalah di luar jangkaan.
Penguasaan Vortex Solar menyumbang secara positif kepada kewangan dan objektif strategik TNB, dengan portfolio berkenaan mencatatkan pendapatan sebelum faedah, cukai, susut nilai dan penulasan (EBITDA) berjumlah GBP39.1 juta (RM209.75 juta) pada 2019.
Margin EBITDA syarikat berkenaan turut merekodkan pertumbuhan kepada 84 peratus pada 2019, berbanding 80 peratus tahun sebelumnya dan ia dijangka menyumbang secara positif terhadap keuntungan bersih Kumpulan.


Kerajaan digesa teliti pembangunan Tanah Rizab Melayu
Oleh KOSMO!

17 September 2020, 7:21 pm
Oleh ISKANDAR SHAH MOHAMED
SHAH ALAM – Jaringan Bertindak Tanah Pemilikan Melayu (JTM) menggesa kerajaan menyemak semula penstrukturan dan pembangunan semua Tanah Rizab Melayu (TRM) di seluruh negara.
Presidennya, Mohd. Azmi Abdul Hamid berkata, ia bertujuan meneliti pelbagai isu dan mencari jalan penyelesaian untuk memelihara tanah milik Melayu tersebut.
“Ini terutama melibatkan jumlah sebenar keluasan dan jenis pembangunan selain permohonan baharu untuk mewartakan tanah TRM oleh kerajaan.
“Selain itu, pihak berkuasa negeri dan Pejabat Tanah Galian ( PTG ) perlu mengemaskini Daftar Kawasan supaya keluasan sebenar dapat ditentukan,” katanya pada sidang akhbar sempena pelancaran JTM Selangor di sini hari ini.
Sehubungan itu, beliau memberitahu, pihaknya menyokong cadangan penubuhan pasukan khas PTG untuk mengemaskini rekod, endorsan dan pewartaan melibatkan kawasan tanah rizab itu.

Ujarnya, langkah itu antaranya bagi memastikan objektif TRM tercapai mengikut Enakmen Rizab Melayu (ERM).
“Jurang pemilikan tanah di negara ini perlu diteliti secara terperinci bagi menangani isu segelintir individu memiliki tanah yang luas dan sebahagian besar orang Melayu tidak bertanah untuk tempat tinggal.
“Tambahan, isu TRM yang tenggelam timbul dalam perbahasan masyarakat tidak mungkin dapat menyelesaikan masalah,” katanya. -K!ONLINE


Khairuddin tuntut ganti rugi RM 1 juta
Oleh MOHD RASDAN AHMAD

17 September 2020, 7:31 pm
KUALA LUMPUR – Menteri Perusahaan Perladangan dan Komoditi, Datuk Dr Mohd Khairuddin Aman Razali mengemukakan tuntutan ganti rugi sebanyak RM1 juta kepada akhbar bahasa Cina, Sin Chew Daily dan Sin Chew Media Corporation.
Tuntutan tersebut dibuat sebagai pampasan terhadap fitnah berhubung penyiaran gambar peribadi beliau dan isterinya ketika bercuti di Belanda pada 2016.
Tuntutan itu dikemukakan melalui firma guaman Zulpadli & Edham dalam notis bertarikh 14 September 2020 dan diterima oleh agensi media tersebut hari ini.
Notis tuntutan yang dikeluarkan
Merujuk kepada notis tuntutan berkenaan, Sin Chew Daily telah menyiarkan gambar terbabit berserta artikel bertajuk “Gambar Khairuddin berada di luar negara terdedah! Teresa Kok: Sebenarnya pergi melancong di tempat mana?” pada 1 September lalu.
Selain itu, penerbitan gambar dan artikel tersebut juga dikongsi dalam laman Facebook Sin Chew Daily pada 1 September lalu itu telah mendapat lebih 1, 000 sukaan, lebih 300 perkongsian dan lebih 160 komentar yang mana jumlah tersebut masing-masing meningkat setiap hari.
“Kami telah diarahkan anak guam kami untuk mengumpul kenyataan dan berita di media berita dan media baru berhubung penyebaran gambar peribadi lawatan anak guam kami dan isteri ke Belanda sekitar tahun 2016 iaitu ketika musim sejuk yang mengaitkannya dengan lawatan ke Turki pada 3 hingga 7 Julai 2020 iaitu ketika musim panas.

“Anak guam kami menegaskan bahawa beliau sering ke Belanda sejak 2016 hingga 2019 atas kapasiti peribadi dan urusan kerja termasuk berkunjung ke Mahkamah Jenayah Antarabangsa (ICC) di The Hague untuk menghadiri perbincangan bagi membawa Israel ke muka pengadilan berkenaan isu kezaliman terhadap Palestin.
“Oleh yang demikian, kami telah diarahkan anak guam kami untuk mengambil tindakan undang-undang terhadap pihak yang menyebarkan fitnah dan menimbulkan persepsi jahat terhadap beliau,” kata firma guaman tersebut hari ini.
Di samping tuntutan ganti rugi RM1 juta, Sin Chew Daily dan Sin Chew Media Corporation juga dikehendaki berhenti memfitnah Mohd Khairuddin dengan serta-merta serta memadamkan gambar dan artikel tersebut dengan serta-merta.
Sin Chew Daily dan Sin Chew Media Corporation juga diminta membuat permohonan maaf kepada Mohd Khairuddin tanpa syarat mengikut cara yang dipersetujui oleh beliau dalam tempoh tujuh hari dari notis tersebut.
Agensi media terbabit juga perlu memberi jaminan dan aku janji secara bertulis bahawa tidak akan mengulangi penerbitan gambar mahupun artikel fitnah atau tuduhan serupa terhadap Anakguam kami dalam tempoh tujuh hari dari notis berkenaan.
Tambah firma guaman berkenaan, prosiding undang-undang akan dimulakan terhadap Sin Chew Daily dan Sin Chew Media Corporation jika kedua-duanya gagal melaksanakan semua tuntutan tersebut. K! ONLINE.


PDRM berkas 2 lelaki dikehendaki Amerika Syarikat
Oleh MOHD RIDZAUDDIN ROSLAN

17 September 2020, 8:05 pm
KUALA LUMPUR – Polis Diraja Malaysia (PDRM) mengesahkan tangkapan dua lelaki yang terlibat dalam kegiatan pengubahan wang haram dan jenayah komputer di Amerika Syarikat (AS).
Pengarah Jabatan Siasatan Jenayah Bukit Aman, Datuk Huzir Mohamed berkata, tangkapan ke atas lelaki berusia 30-an dan 40-an itu dibuat Isnin lalu pada pukul 8.45 pagi di Perak.
Katanya, hasil siasatan mendapati suspek berusia 40-an itu merupakan ahli perniagaan manakala seorang lagi bekerja sebagai juru analisa komputer.
“Pihak berkuasa AS telah menghantar permohonan ekstradisi ke atas dua suspek tersebut pada 3 September lalu dan Jabatan Peguam Negara bersetuju melaksanakan permohonan itu.
“Susulan itu, Mahkamah Majistret Kuala Lumpur mengeluarkan waran tangkap sementara ke atas dua suspek tersebut pada 11 September lalu yang membolehkan kita menahan mereka,” katanya dalam satu kenyataan akhbar hari ini.
Menurutnya lagi, siasatan lanjut mendapati kedua-dua suspek menjalankan perniagaan penjualan artifak permainan seperti kid dan kredit secara tidak sah.

Jelas Huzir, pihak forensik telah membuat rampasan bahan bukti dan dokumen berkaitan di syarikat milik mereka.
“Kedua-dua suspek direman selama 60 hari mengikut Seksyen 16(1) Akta Ekstradisi 1992 serta Artikel 11(4) Triti Ekstradisi antar kerajaan dengan kerajaan AS.
“Mereka kini direman di penjara Sungai Buloh, Selangor,” ujarnya. – K! ONLINE


1,229 pembanci akan banci penduduk Klang
Oleh KOSMO!

17 September 2020, 7:18 pm
MOHAMAD NAUFAL MOHAMAD IDRIS
KLANG – Seramai 1,229 orang pembanci akan melakukan pembancian penduduk di 14 kawasan di seluruh daerah ini secara bersemuka mulai 7 hingga 20 Oktober ini.
Langkah itu selaras dengan program Banci Penduduk dan Perumahan Malaysia 2020 (Banci 2020).
Yang Dipertua Majlis Perbandaran Klang (MPK) Dr. Ahmad Fadzli Ahmad Tajuddin berkata, pembancian akan dibantu 28 individu masing-masing Penguasa Daerah dan pegawai My Census District (MyCD) daripada Jabatan Perangkaan Selangor.
“Kalau kita tengok hari ini, orang awam yang hadir ke sesi temuduga untuk menjadi penyelia banci dan pembanci tidaklah ramai, mungkin disebabkan orang awam khuatir untuk melakukan tugas ini kerana pandemik COVID-19 yang sedang berlaku ketika ini.
“Apapun, saya yakin jumlah 1,229 orang pembanci dapat diperoleh untuk melakukan kerja-kerja banci di Klang,” katanya pada sidang akhbar selepas merasmikan program sesi temuduga petugas penyelia dan pembanci peringkat Klang di Dewan Serbaguna Telok Gong, di sini, hari ini.

Menurut beliau, terdapat 1.04juta penduduk di daerah Klang sehingga Disember lalu dengan jumlah itu dijangkakan meningkat pada tahun ini.
Justeru, Ahmad Fadzil berharap kerjasama daripada penduduk daerah ini dalam memberikan maklumat dalam memudahkan proses pembancian secara bersemuka itu.
“Sesi banci yang dijalankan sekali dalam setiap 10 tahun ini amat penting bagi memberikan gambaran sebenar situasi kependudukan di Klang dan Malaysia,” ujarnya. -K!ONLINE


Selangor tertekan untuk pertahankan kejuaraan
Oleh MUHAMMAD ZUHAILY BADLISHAH

17 September 2020, 9:30 pm
KUALA LUMPUR – Ketua jurulatih Selangor, Ikmal Abdul Jabar mengakui berdepan tekanan hebat untuk memastikan skuad bimbingannya berjaya mempertahankan gelaran Piala Tun Abdul Razak yang dimenangi tahun lalu pada saingan kali ini.
Beliau sedar jangkaan cukup tinggi terhadap terhadap Selangor musim ini kerana mereka diperkuatkan dengan kehadiran enam pemain skuad remaja wanita negara dan dua tonggak senior kebangsaan.
“Saya ada lapan pemain dalam skuad kebangsaan dan ia bagus sebenarnya kerana kerja saya akan lebih mudah dari segi taktikal dan sistem permainan dengan bantuan mereka.
“Bagaimanapun, sudah tentu tekanan buat saya cukup tinggi tetapi ini adalah tugas saya untuk memastikan sasaran pasukan berjaya tercapai,” katanya pada sidang akhbar di Stadium Hoki Nasional, Bukit Jalil hari ini.
Selangor akan memulakan saingan Kumpulan A menentang Terengganu di Stadium Hoki Nasional esok diikuti Pulau Pinang pada Sabtu sebelum melengkapkan aksi peringkat kumpulan menentang Perak keesokan harinya.
Sementara itu, kapten Selangor, Raja Norsharina Raja Shabudin menganggap Pahang sebagai pencabar utama yang mampu menjejaskan peluang mereka menjuarai gelaran musim ini.

“Pahang mempunyai dua pemain yang tidak bermain tahun lepas dan pada masa sama diperkuatkan dengan kehadiran bekas kapten kebangsaan (Siti Noor Amarina Ruhani),” jelasnya.
Dua pemain yang dimaksudkan itu ialah dua bintang skuad wanita kebangsaan, Hanis Nadiah Onn dan Wan Norfaeizah Md. Saiuti. – K! ONLINE


Bapa mahu tunaikan hasrat terakhir anak gadis
Oleh KOSMO!

17 September 2020, 8:50 pm
Oleh NUR SYAZWANA MANSOR
SUNGAI PETANI – Hasrat seorang gadis untuk menempah kereta idamannya tidak kesampaian apabila dia maut dipercayai akibat keracunan gas karbon monoksida di Permatang Pauh, Pulau Pinang awal pagi ini.
Mangsa, Ayuni Shazwanie Shabri, 21, ditemui dalam keadaan tidak sedarkan diri di dalam sebuah kenderaan pelbagai guna (MPV) yang berhenti di sebuah stesen minyak di Lebuh Raya Utara-Selatan arah utara dekat Permatang Pauh.
Dua rakan mangsa yang turut maut ialah Sharifah Fariesha Syed Fathi, 21,  dan Nor Adilah Mohd. Safwan, 21.
Pasangan kembar Nor Adilah iaitu Nor Aqilah dilaporkan kritikal.
Bapa kepada Ayuni, Shabri Ahmad, 54, memberitahu, anak gadisnya itu ada menyatakan hasrat untuk membeli sebuah kenderaan utiliti sukan Proton X50.

“Arwah ajak saya menemaninya untuk buat tempahan tetapi hasratnya itu tidak kesampaian.
“Bagaimanapun, saya berniat akan cuba menunaikan hasrat arwah dengan membeli kenderaan tersebut,” katanya ketika ditemui di sini hari ini.
Katanya, arwah anaknya merupakan seorang yang ceria dan manja.
Menceritakan kejadian, menurut Shabri, anak bongsu daripada empat beradik itu keluar rumah kira-kira pukul 2 petang semalam bersama tiga rakan karibnya.
Katanya, kira-kira pukul 9.15 malam semalam, arwah  menerusi aplikasi WhatsApp memaklumkan kepada ibunya, Zalina Othman, 53, bahawa mereka berhenti di tempat kejadian kerana seorang rakannya pening akibat mabuk laut.
“Kami tunggu sehingga pukul 11 malam dan dia masih belum sampai ke rumah menyebabkan saya mengambil keputusan untuk mencarinya,” ujarnya.
Menurut Shabri, sebaik tiba di lokasi kejadian, dia mendapati anaknya dan tiga rakan dalam keadaan tidak sedarkan diri.
“Saya sekeluarga masih terkejut dengan kejadian ini, namun reda dengan ketentuan ini,” katanya.
Jenazah Allahyarham Ayuni Shazwanie selamat dikebumikan di Tanah Perkuburan Islam Sungai Petani pada pukul 6.20 petang tadi.-K! ONLINE


Yamaha MT-25, MT-15 kini di Malaysia
17 September 2020, 9:18 pm
Hong Leong Yamaha Motor (HLYM) baru-baru ini meluaskan segmen street bike MT dengan pengenalan dua varian bawah 250cc iaitu MT-25 dan MT-15 pada satu majlis di Kuala Lumpur.
Kedua-dua model itu dijangka membantu HLYM menguatkan dominasi ke atas pasaran motosikal domestik selepas model hangat FZ150i ditamatkan produksi.
Mungkin ada yang bertanya, mengapa HLYM mengambil masa lama untuk membawa masuk MT-25 dan MT-15?
Jika dibandingkan dengan konsumer di beberapa negara jiran seperti Indonesia, Thailand dan Vietnam, pasaran mereka sebenarnya sudah menerima sama ada satu atau kedua-dua model ini.
Negara jiran ada kekuatan pasaran yang membolehkan mereka menerima lebih banyak model baharu, lebih awal berbanding Malaysia.
Satu hakikat yang kita perlu terima ialah Malaysia bukan lagi satu pasaran dominan di Asia Tenggara apatah lagi sekadar menduduki tangga ke-14 di dunia, merujuk data tahun 2018.

Tahun 2019, Malaysia mencatat jumlah jualan sebanyak 546,813 unit motosikal dengan Yamaha mendominasi pasaran menerusi pegangan 36 peratus pasaran (209,403 buah) diikuti Honda sebanyak 187,000 unit.
Ranking jualan motosikal di Asia Tenggara pada 2018 adalah seperti berikut:

Indonesia : 6.4 juta unit
Vietnam    : 3.4 juta unit
Thailand   : 1.78 juta unit
Filipina     : 1.6 juta unit
Malaysia   : 471,782 unit

Biarpun begitu, Pengarah Urusan Kumpulan Hong Leong Industries, Datuk Jim Khor memberitahu beliau sedar ramai pengguna meminta model MT-25 dan MT-15.
“Kami banyak menerima permintaan untuk membawa masuk model motosikal ini. Kami sebenarnya mendengar apa kehendak pengguna,” katanya pada majlis perasmian dua model MT itu.
Model MT-25 dan MT-15 kelihatan sama dengan konsep rekaan agresif khususnya pada bahagian hadapan yang ada sedikit rekaan seakan-akan MT-10.

Set lampu depan dan belakang membabitkan penggunaan lampu jenis LED yang nyata lebih terang dan cerah berbanding mentol halogen.
Instrumen meter MT-15 dan MT-25 adalah jenis digital berbentuk bar memaparkan pelbagai maklumat tunggangan yang dapat dilihat dengan lebih jelas disebabkan aplikasi latar belakang tona hitam.

MT-25 edisi 2020 menggunakan enjin empat lejang dua silinder berkapasiti 250cc yang mampu mengekstrak kuasa maksimum [email protected],000rpm dengan keupayaan tork puncak setinggi [email protected],000rpm.
MT-15 pula dipasang enjin silinder tunggal berkapasiti 155cc untuk penghasilan output [email protected],000rpm dan tork setinggi [email protected],500rpm.
Kedua-dua model ini menggunakan klac tangan dan kotak gear enam kelajuan. Warna pilihan kedua-dua model adalah sama iaitu putih (Ice Fluo) dan biru (Yamaha Blue).

MT-25 dan MT-15 dipasang sistem fork jenis terbalik dan sistem penyerap hentak tunggal di belakang.
Kerangka MT-25 membabitkan jenis Deltabox manakala Yamaha MT-15 pula mengaplikasi jenis berlian (diamond).
Kedua-dua model disertakan dengan rim aloi lebar bersama balutan tayar berprofil 110/70-17 di depan dan 140/70-17 untuk roda belakang.
Hanya model Yamaha MT-25 didatangkan bersama Sistem Brek Antikunci (ABS) dua saluran untuk daya membrek lebih baik dan stabil.
Harga yang disyorkan untuk Yamaha MT-25 ialah RM21, 500 (tidak termasuk insurans, pendaftaran dan caj lain) akan berada di pasaran bermula esok, 18 September 2020.
HLYM belum mengumumkan harga bagi MT-15 dan motosikal ini akan diperkenalkan ke pasaran pada bulan November ini.


[VIDEO] Ribut landa Kota Bharu
Oleh KOSMO!

17 September 2020, 6:14 pm
Oleh ROSLIZA MOHAMED
KOTA BHARU – Beberapa kawasan di sekitar di daerah ini terjejas selepas berlaku kejadian ribut sewaktu hujan lebat dalam tempoh singkat sebentar tadi.
Kejadian yang berlaku kira-kira pukul 3 itu menyebabkan beberapa tapak perniagaan rosak teruk terutamanya yang berada berhampiran pasar raya Tesco dekat Lembah Sireh di sini.
Sewaktu ribut berlaku, payung dan kanopi milik peniaga terbalik malah ada yang diterbangkan angin kuat.
Ketua Balai Bomba dan Penyelamat Kota Bharu, Timbalan Penguasa Bomba Zukeri Shafie berkata, pihaknya menerima beberapa maklumat dan panggilan awam berhubung kejadian itu.
Menurutnya, kes pertama melibatkan pokok tumbang dan menghempap tiga kereta di depan bangunan di Mahkamah Lama Kota Bharu di sini pada pukul 3.21 petang.

“Diikuti kes kedua, ia melibatkan sebuah kereta yang diparkir di Jalan Kebun Sultan yang turut dihempap pokok pada pukul 4.01 petang.
“Bagi kes ketiga, pokok tumbang menyebabkan laluan terhalang di Jalan Bayam di sini pada pukul 5.25 petang,” katanya.
Katanya, pasukan bomba mengambil masa antara 20 hingga 30 minit untuk memotong pokok yang tumbang sebelum ia dialihkan ke tempat yang sesuai bagi memastikan laluan berjalan lancar dan selamat.
Beliau berkata, bagaimanapun, kejadian ribut itu tidak melibatkan sebarang kemalangan jiwa. – K! ONLINE

View this post on Instagram

Kuat betul ribut di Pengkalan Chepa, Kota Bharu, Kelantan sebentar tadi.. Siapa orang Kelantan boleh kongsi info kat min kat komen.. Terima kasih #pengkalanchepa #kelantan #kb #ributkb
A post shared by  Kosmo! Online | Akaun Rasmi (@kosmo_online) on Sep 17, 2020 at 2:02am PDT


Karnival nanas MD2 bermula esok
Oleh KOSMO!

17 September 2020, 5:48 pm
PASIR PUTEH – Orang ramai dijemput untuk menghadiri Karnival Nanas MD2 di Jalan Bypass berhadapan Stesen Minyak Petron di sini yang akan berlangsung selama dua hari bermula esok.
Karnival anjuran Pertubuhan Alumni 4B Pasir Puteh itu dibuka kepada orang awam bermula pukul 9.30 pagi hingga 5.30 petang.
Menurut Timbalan Pengerusi Alumni 4B Kelantan, Datuk Dr. Mohd. Kaisan Ab. Rahman, tumpuan karnival itu adalah nanas MD2 iaitu kepelbagaian nanas premium yang semakin popular sehingga benihnya kini diburu orang ramai.
“Pelbagai aktiviti menarik disediakan sepanjang karnival dengan slogan Mari Singgah dan Meriahkan Karnival Nanas MD2 ini.
“Pengunjung boleh mendapatkan pelbagai produk berasaskan nanas pada harga berpatutan. Selain itu, ia merupakan peluang terbaik untuk mereka yang berminat membeli anak pokok nanas MD2,” katanya dalam satu kenyataan akhbar di sini hari ini.
Mohd. Kaisan turut berkata, selain mempromosi nanas MD2, program itu bertujuan mengumpul dana bagi membiayai pelbagai aktiviti kemasyarakatan anjuran Pertubuhan Alumni 4B.

Sebarang pertanyaan mengenai program itu, sila hubungi talian 013-933 9707. -K! ONLINE


Kaki budak lelaki tersepit dalam tandas
Oleh MOHD SYALMIZI HAMID

17 September 2020, 7:13 pm
SEBERANG PERAI – Seorang budak lelaki berusia enam tahun terpaksa menanggung kesakitan kira-kira setengah jam selepas kaki kanannya tersangkut pada mangkuk tandas di sebuah rumah di Tasek Gelugor di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan pada pukul 4.07 petang berhubung kejadian itu.
“Bomba yang sampai di lokasi kejadian mendapati kaki kanan mangsa telah tersangkut di dalam lubang tandas hingga paras paha.
“Kaki mangsa berjaya dikeluarkan pada pukul 4.25 petang selepas usaha dilakukan menggunakan peralatan khas menyelamat,” katanya kepada pemberita hari ini.
Difahamkan mangsa tidak mengalami kecederaan serius. – K! ONLINE


Proton nafi senarai harga X50
17 September 2020, 6:10 pm
KUALA LUMPUR- Proton Holdings Berhad (Proton) menafikan sebuah grafik mengenai senarai harga kereta X50 yang tular di laman sosial selepas memperkenalkan kenderaan utiliti sukan baharu (SUV) itu secara rasminya semalam.
Penafian dibuat di Facebook rasmi syarikat itu, Proton Cars.
“Proton ngin menyatakan senarai harga untuk Proton X50 belum dikeluarkan atau didedahkan ketika ini.
“Kami juga ingin menjelaskan senarai harga yang sedang ditularkan ialah palsu,” menurut hantaran di laman Facebook tersebut hari ini.
Jelasnya, pihak Proton memahami keterujaan untuk perasmian SUV itu dan akan menyediakan semua maklumat penting dalam masa terdekat. -K! ONLINE.


19,010 kertas undi pos bagi PRN Sabah
Oleh KOSMO!

17 September 2020, 6:04 pm
Oleh MOHD. HUSNI MOHD. NOOR
PUTRAJAYA – Sebanyak 19,010 kertas undi pos dikeluarkan Suruhanjaya Pilihan Raya (SPR) bagi
Pilihan Raya Negeri (PRN) Sabah ke-16.
Setiausaha SPR, Ikmalrudin Ishak berkata, pengeluaran kertas undi pos bermula dari 14 sehingga 16 September lalu dan dijalankan oleh petugas pilihan raya di semua 73 kawasan DUN.
Beliau berkata, kesemua 19,010 undi pos tersebut terdiri daripada 17,251 kategori Borang 1A (petugas pilihan raya), 81 Pengundi Tidak Hadlr (PTH) Luar Negara, 78 undi pos bagi kategori Borang 1B (warganegara Malaysia yang berada dl Iuar negara) dan 1,594 kategori Borang 1C (anggota petugas kesihatan dan keselamatan yang dibenarkan).
“Proses pengeluaran kertas undi pos ini dijalankan dengan kehadiran wakil calon daripada semua parti atau individu yang bertanding.
“SPR juga telah menjemput pemerhati-pemerhati yang telah dilantik untuk menyaksikan proses pengeluaran kertas undi pos tersebut.

“Selain itu, proses pengeluaran kertas undi pos bagi PRN DUN Sabah Ke-16 ini telah disiarkan secara ‘live streaming’ di Facebook SPR bagi tujuan meningkatkan lagi kefahaman masyarakat awam mengenai proses pilihan raya,” katanya dalam satu kenyataan di sini hari ini.
Katanya, SPR turut mengingatkan kepada semua pengundi pos supaya membuat penandaan pada kertas undi, mengisi dengan Iengkap dan betul borang pengisytiharan identiti (Borang 2) yang disertakan dan segera mengembalikannya semula kepada Pegawai Pengurus DUN berkenaan sebelum pukul 5 petang pada hari mengundi iaitu pada 26 September depan.
Ikmalrudin turut menasihatkan kepada pengundi agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di Iaman media sosial. – K! ONLINE


Empat PATI ditangkap disyaki positif Covid-19
Oleh MOHD YUNUS YAKKUB

17 September 2020, 5:50 pm
KLANG – Empat pendatang asing tanpa izin (PATI) warga Indonesia yang ditahan ketika menyusup masuk ke perairan Pulau Ketam, Sabtu lalu disyaki positif Covid-19.
Ketua Polis Daerah Klang Selatan, Asisten Komisioner Shamsul Amar Ramli berkata, pengesahan tersebut hasil ujian saringan awal terhadap 77 PATI yang ditahan dan ditempatkan di Balai Polis Pandamaran.
“Mereka yang disyaki positif itu melibatkan tiga lelaki dan seorang perempuan berusia 25 hingga 47 tahun.
“Keempat-empat PATI itu telah dipindahkan ke Hospital Sungai Buloh,” katanya ketika dihubungi Kosmo! di sini hari ini.
Jelas beliau, ujian saringan kedua akan dilakukan dalam menentukan sama ada mereka positif Covid-19 atau tidak.
Kosmo! kelmarin melaporkan cubaan 77 pendatang asing tanpa izin ( PATI) Indonesia termasuk tekong menyusup masuk negara ini secara haram gagal selepas dicekup dalam Op Benteng Laut Unit Tindakhas di perairan Pulau Ketam, Sabtu lalu.

Dalam kejadian pukul 7.10 malam itu, kesemua yang ditahan berusia setahun hingga 58 tahun yang menaiki tongkang daripada Tanjung Balai, Indonesia. -K!ONLINE


Tiga sahabat maut dalam MPV
Oleh KOSMO!

17 September 2020, 7:11 pm
SEBERANG PERAI – Tiga sahabat maut, manakala seorang lagi dilapor kritikal selepas dipercayai mengalami keracunan gas karbon monoksida di dalam sebuah kenderaan pelbagai guna (MPV) yang berhenti di sebuah stesen minyak di Lebuhraya Utara-Selatan arah utara dekat Permatang Pauh di sini malam tadi.
Dalam kejadian kira-kira pukul 11 malam itu, mangsa Sharifah Fariesha Syed Fathi, 21, disahkan meninggal dunia di tempat kejadian, manakala Ayuni Shazwanie Shabri, 21, meninggal dunia di Hospital Seberang Jaya di sini kira-kira pukil 1.40 pagi.
Seorang lagi mangsa Nor Adilah Mohd. Safwan, 21, dilapor meninggal dunia ketika dirawat di Hospital Angkatan Tentera, Lumut, Perak kira-kira pukul 4.20 petang tadi dan adik kembarnya, Nor Aqilah yang dirawat di Hospital Angkatan Tentera Tuanku Mizan, Wangsa Maju, Kuala Lumpur dilapor masih kritikal.
Ketua Polis Daerah Seberang Perai Tengah, Asisten Komisioner Shafee Abd. Samad berkata, mangsa dipercayai mengalami keracunan gas monoksida ketika MPV jenis Honda Odyssey yang dinaiki mereka berhenti di stesen minyak tersebut.
“Empat sahabat karib itu dikatakan dalam perjalanan pulang ke rumah mereka di Sungai Petani, Kedah selepas berkunjung ke Pulau Jerejak (dekat sini).
“Mereka kemudiannya ditemui tidak sedarkan diri di dalam kenderaan itu yang enjinnya masih hidup dan pintu tertutup oleh bapa salah seorang mangsa yang pergi mencari kerana tidak pulang-pulang,” katanya kepada pemberita hari ini.

Menurut Shafee lagi, pemeriksaan oleh seorang juruteknik kenderaan mendapati ada kebocoran pada ekzos MPV tersebut. – K! ONLINE
Habis//


21 kes Covid-19, Kluster Selamat dikesan di Semporna
Oleh KOSMO!

17 September 2020, 6:45 pm
Oleh SITI A’ISYAH SUKAIMI
PUTRAJAYA – Sebanyak 21 kes Covid-19 dilaporkan hari ini menjadikan jumlah kes positif sebanyak 10,052 kes.
Angka kes yang direkodkan itu termasuk daripada kluster baharu iaitu Kluster Selamat dilaporkan di Semporna, Sabah.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, 16 kes adalah penularan tempatan manakala lima lagi adalah kes import.
Menurutnya, bagi kes penularan tempatan, satu daripadanya daripada kluster baharu iaitu Kluster Selamat di Semporna dengan kes indeks kluster ialah wanita warga Malaysia berusia 32 tahun.
“Selain itu, dua lagi kes penularan tempatan membabitkan kes saringan Kluster Benteng LD iaitu seorang warga Malaysia dan seorang lagi warga asing.

“Dua lagi kes di Sabah ialah satu saringan kemasukan ke Hospital Tawau membabitkan seorang warga Malaysia dan satu lagi saringan sign-off kapal di Pelabuhan Sipitang membabitkan seorang warga Malaysia,” katanya dalam satu kenyataan di sini hari ini.
Noor Hisham berkata, Kedah pula melaporkan tujuh kes dengan enam kes tersebut daripada Kluster Sungai.
“Satu lagi kes di Kedah ialah kes saringan di kawasan Perintah Kawalan Pergerakan Diperketatkan (PKPD) Secara Pentadbiran Daerah Kota Setar membabitkan seorang warganegara,” katanya.
Beliau berkata, kes penularan tempatan turut dilaporkan di Pulau Pinang dengan dua kes saringan kontak rapat kepada kes ke-9,397 yang merupakan ahli keluarga tinggal serumah dan kedua-duanya warga Malaysia.
“Selangor dan Sarawak masing-masing melaporkan satu kes iaitu saringan bergejala di Hospital Sungai Buloh dan kes saringan pintu masuk antarabangsa yang kedua-dua membabitkan warganegara,” katanya.
Sementara itu, Noor Hisham berkata, lima kes import pula membabitkan warga Malaysia yang pulang dari negara New Zealand, India, Pakistan dan China. K! ONLINE


MPK sedia hadapi fenomena air pasang
Oleh KOSMO!

17 September 2020, 6:26 pm
MOHAMAD NAUFAL MOHAMAD IDRIS
KLANG- Majlis Perbandaran Klang (MPK) bersiap siaga bagi menghadapi fenomena air pasang besar yang dijangka berlaku dalam daerah Klang pada Sabtu dan Ahad ini.
Yang Dipertuanya, Dr. Ahmad Fadzli Ahmad Tajuddin berkata, pihaknya sudah mengenal pasti 10 lokasi kawasan berisiko tinggi berlakunya kejadian itu dengan air dijangka naik sehingga 5.8 meter.
“Mesyuarat jawatankuasa infrastruktur dan kemudahan awam berkaitan fenomena air pasang besar telah diadakan pagi tadi dengan semua pegawai telah diarahkan bersiap sedia bagi
menghadapi fenomena tersebut.
“Kita juga akan mengerahkan seberapa banyak anggota dalam memudahkan segala urusan berkaitan termasuk pemindahan,” katanya pada sidang akhbar selepas merasmikan program sesi temuduga petugas penyelia dan pembanci peringkat Klang di Dewan Serbaguna Telok Gong, di sini hari ini.
Jelas Ahmad Fadzil, pihaknya juga telah menyediakan lima pusat pemindahan kepada penduduk yang akan terjejas nanti.

“Sekiranya diminta berpindah, saya harap pihak penduduk akur dengan arahan yang diberikan demi keselamatan mereka dan keluarganya,” tegasnya. -K!ONLINE


Lebih 200 banduan berbogel larikan diri
Oleh KOSMO!

17 September 2020, 6:03 pm
KAMPALA, Uganda – Lebih 200 orang banduan melarikan diri dari sebuah penjara sebelum dipercayai menuju ke kawasan bukit berhampiran di bandar Moroto hari ini, lapor laman BBC.com.
Jurucakap tentera memberitahu, seorang anggota terbunuh dalam cubaan melarikan diri tersebut.
“Pihak tentera dan penjara kini sedang menjalankan operasi memburu banduan ini yang dipercayai melarikan diri bersama 15 laras senjata api.
“Dua daripada mereka berjaya diberkas manakala dua lagi ditembak mati,” katanya.
Difahamkan, banduan tersebut melarikan diri dalam keadaan berbogel tanpa pakaian penjara berwarna kuning untuk mengelak daripada dikesan pihak berkuasa.
Media tempatan melaporkan, kejadian tembakan antara anggota keselamatan dan banduan yang berlaku di bandar berkenaan mengakibatkan kesemua perniagaan di situ terpaksa ditutup.

Morota merupakan bandar terbesar di wilayah Karamoja yang terkenal dengan penternakan lembu serta keganasan senjata api.
Satu program pelucutan senjata api dilaksanakan kerajaan pada tahun 2005 dengan merampas sebahagian besar senjata daripada orang awam, namun konflik antara komuniti di kawasan itu masih berlarutan. – Agensi


Lelaki maut terjun jambatan
Oleh KOSMO!

17 September 2020, 5:17 pm
Oleh MOHAMAD FAIZAL HASHIM
JOHOR BAHRU – Usaha dua nelayan yang cuba menyelamatkan seorang lelaki yang disyaki terjun dari jambatan Permas Jaya, dekat sini, hari ini gagal apabila mangsa ditemui mati lemas.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, pusat kawalan daerah Ibu Pejabat Polis Daerah (IPD) JBS menerima panggilan pada pukul 10 pagi bahawa terdapat seorang lelaki berusia 26 tahun bertindak terjun jambatan ke dalam Sungai Plentong.
Katanya, pengadu tersebut yang berada di tempat kejadian menjerit meminta tolong setelah ternampak mangsa terkapai- kapai di dalam sungai itu dan hampir lemas.
“Jeritan itu didengari oleh dua orang nelayan dari Kampung Bakar Batu yang berada berhampiran lalu bergegas ke tempat kejadian untuk menyelamatkan mangsa.
“Mangsa berjaya dibawa naik dan ditarik ke dalam perahu lalu dibawa ke tebing sungai sebelah Kampung Bakar Batu bagi mendapatkan bantuan susulan.

“Pihak Bomba Johor Bahru bersama anggota ambulan Hospital Sultanah Aminah (HSA) Johor Bahru yang sampai ke lokasi kejadian cuba memberi bantuan tetapi mangsa gagal di selamatkan. Anggota perubatan sahkan mangsa telah meninggal dunia,” katanya dalam satu kenyataan hari ini.
Mohd. Padzli berkata, siasatan pihak polis di tempat kejadian mendapati tiada sebarang unsur jenayah.
“Barang berharga mangsa tidak hilang dan berada dalam kereta yang berada di atas jambatan,” katanya kes diklasifikasikan sebagai mati mengejut.-K! ONLINE.


PGA patahkan cubaan seludup rokok, minuman keras
Oleh KOSMO!

17 September 2020, 4:26 pm
Oleh ALICIA JOHNY KUEH
KUCHING – Cubaan menyeludup rokok dan minuman keras bernilai RM992,350 digagalkan oleh Pasukan Gerakan Am (PGA) Batalion 11 dalam operasi Op Libas semalam.
Pegawai Pemerintah Batalion 11, Superintendan Rosdi Inai berkata, anggotanya melaksanakan serbuan ke atas sebuah rumah di Jalan Lapangan Terbang sekitar jam 10.30 pagi selepas memperolehi risikan dan maklumat.
Pemeriksaan lanjut dijalankan menjumpai sebanyak 6,000 karton rokok dijumpai disembunyikan di dalam kediaman tersebut.
“Selain itu, pasukan tersebut juga menemui sebanyak 65 karton minuman keras jenis bir disembunyikan di dalam sebuah van yang terletak di premis tersebut.
“Hasil pemeriksaan mendapati pemilik premis berkenaan gagal menunjukkan sebarang dokumen yang sah berhubung pemilikan barang tersebut yang disyaki belum lulus Kastam.

“Kesemua barang dirampaskan dan nilai rampasan dianggarkan bernilai RM992,350,” katanya dalam satu kenyataan.
Hasil maklumat yang diperolehi, barangan tersebut dipercayai diseludup dari negara jiran melalui jalan darat dan akan dipasarkan di sekitar Kuching.
Tambah Rosdi, pasukan serbuan juga telah menahan dua lelaki warga tempatan berusia 20 dan 55 tahun yang dipercayai pemilik premis.
Beliau berkata kes diserah kepada pihak Ibu Pejabat Polis Daerah (IPD) Kuching untuk disiasat mengikut Seksyen 135 (1) Akta Kastam 1967 yang boleh membawa hukuman denda minimum 10 kali nilai barang dan maksimum 20 kali nilai barang atau penjara tiga tahun jika sabit kesalahan. – K! ONLINE


Bot nelayan Vietnam langgar KM Tok Bali
Oleh KOSMO!

17 September 2020, 4:54 pm
Oleh NORADILA MAHAMAD
KUALA TERENGGANU – Kapal Maritim (KM) Tok Bali berhadapan tindakan agresif daripada bot nelayan Vietnam yang cuba ditahan pada kedudukan 76 batu nautika dari perairan Kuala Terengganu dekat sini semalam.
Dalam kejadian pada pukul 8.00 pagi itu, sebuah daripada dua bot nelayan asing berkenaan bertindak melanggar KM Tok Bali milik Maritim Malaysia (APMM) bagi tujuan melepaskan diri daripada ditahan.
Timbalan Pengarah Operasi Maritim Terengganu, Komander Maritim Ariffin Ghazali Ramli berkata, KM Tok Bali bagaimanapun berjaya menahan kedua-dua bot nelayan Vietnam itu selepas hampir sejam mengejarnya.
“Seramai 25 awak-awak dan tekong warga Vietnam kedua-dua bot yang berusia dalam lingkungan 15 hingga 50 tahun berjaya ditahan.
“Satu metrik tan ikan, 2,000 liter minyak diesel, peralatan menangkap ikan dan dua bot yang dianggarkan bernilai kira-kira RM 3 juta turut dirampas,” katanya dalam sidang akhbar di Pejabat Maritim Terengganu di sini hari ini.

Ariffin berkata, pemeriksaan mendapati kesemua suspek tidak memiliki dokumen perjalanan dan permit kerja sah.
Menurut beliau, kedua-dua bot nelayan berkenaan juga tidak memiliki lesen sah untuk menangkap ikan di perairan negara.
“Kesemua suspek disiasat mengikut Akta Perikanan 1985 dan Akta Imigresen 1963.
“Setakat ini, sebanyak 48 bot nelayan Vietnam yang disyaki perairan Terengganu sejak 10 Jun lalu melibatkan penangkapan 542 nelayan,” katanya. – K! ONLINE


IGEM 2020 jangka raih RM1.6 bilion potensi perniagaan
Oleh NUR HUDA MUSA

17 September 2020, 4:19 pm
KUALA LUMPUR – Malaysian Green Technology and Climate Change Centre (MGTC) menyasarkan potensi perniagaan berjumlah RM1.6 bilion melalui Persidangan dan Pameran Teknologi Hijau dan Produk Eco Antarabangsa Malaysia (IGEM) tahun ini.
Menteri Kementerian Alam Sekitar dan Air (KASA), Datuk Seri Tuan Ibrahim Tuan Man berkata, program yang akan diadakan secara maya tersebut bakal menyediakan akses 24 jam dan boleh ditonton di seluruh dunia dari 19 hingga 23 Oktober depan.
“Bertemakan Energizing Sustainability pada tahun ini, IGEM edisi ke-11 menyasarkan lebih daripada 250 pempamer dan 10,000 pelawat global dari lebih 15 buah negara.
“Antara isu-isu yang akan dibahas adalah mengenai pengurangan 70 peratus populasi global yang tinggal di bandar pada tahun 2050, pencemaran sungai, bekerjasama untuk menamatkan sisa plastik, pengurangan pelepasan gas rumah hijau dan teknologi diod pemancar cahaya (LED) yang lebih efisien,” katanya dalam satu kenyataan di sini hari ini.
Menurutnya, pihaknya meletakkan harapan tinggi kepada MGTC sebagai agensi peneraju untuk mempromosikan teknologi hijau dan agenda perubahan iklim negara.
“Penganjuran IGEM maya tidak hanya memperluaskan peluang perniagaan tetapi juga sejajar dengan Revolusi Industri 4.0 (IR 4.0) yang memberikan pendedahan luas kepada adaptasi era digital dalam kalangan pemain industri”, ujarnya.

Dalam pada itu, Ketua Pegawai Eksekutif MGTC, Shamsul Bahar Mohd. Nor berkata, IGEM 2019 tahun lalu yang menyambut ulang tahun ke-10 berjaya meraih pelaburan bernilai RM6 bilion dan menarik 40,000 pelawat daripada 43 negara.
“Sejak diperkenalkan pada tahun 2010, IGEM telah berjaya meraih lebih daripada RM30 bilion pelaburan dan sehingga kini telah menarik lebih daripada 490,000 pelawat dan syarikat dari lebih 60 buah negara.
“Sehingga kini, IGEM 2020 telah mengesahkan penyertaan dari China dan Suruhanjaya Tinggi Kanada, bagi pavilion antarabangsa,” katanya. – K! ONLINE


Keluarga cari pesakit mental hilang sejak setahun lalu
Oleh KOSMO!

17 September 2020, 4:04 pm
Oleh ROSLIZA MOHAMED
KOTA BHARU – Keluarga kepada seorang pesakit mental yang dilaporkan hilang sejak setahun lalu masih tidak menemui sebarang petunjuk untuk mengesan jejak lelaki itu.
Zahari Mustafa, 45, dikatakan keluar dari rumah keluarganya di Pengkalan Chepa di sini pada Julai tahun lepas dan sehingga sekarang masih tidak pulang.
Adik mangsa, Fikri Mustafa, 37, berkata, abangnya itu keluar sehelai sepinggang dan hanya membawa sedikit wang ketika itu.
“Keluarga bimbang tentang keadaannya kerana sehingga sekarang masih tidak pulang ke rumah.
“Pada bulan lepas, adik saya ternampak dia berada di sekitar Kota Bharu, namun selepas dimaklumkan ahli keluarga kami keluar mencarinya tetapi tidak menjumpainya.

“Saya akui abang ada mempunyai masalah mental tetapi dia tidak pernah bertindak di luar batasan. Kebiasaannya, dia akan pulang ke rumah jika keluar,” katanya ketika ditemui Kosmo! di sini semalam.
Menurut Fikri, keluarga sudah mencari Zahari di merata tempat malah turut bertanyakan kepada saudara mara sekiranya ternampak abangnya itu.
Katanya, abangnya juga tidak sempat bertemu ayah mereka Mustafa Husin yang sudah meninggal dunia selepas beberapa minggu dia keluar rumah pada tahun lepas.
Menurutnya, laporan juga sudah dibuat di Ibu Pejabat Polis Daerah (IPD) pada 12 Julai tahun lalu.
Orang ramai yang mempunyai sebarang maklumat atau terjumpa Zahari boleh menghubungi talian 013-985 8263. – K! ONLINE


Tujuh laporan kesalahan berkaitan PRN Sabah diterima PDRM
Oleh LUQMAN RIDHWAN MOHAMED NOR

17 September 2020, 4:51 pm
Oleh IVAN AMIRUL
KOTA KINABALU – Sebanyak tujuh laporan melibatkan pelbagai kesalahan dan salah laku sepanjang kempen Pilihan Raya Negeri (PRN) diterima Polis Sabah setakat ini.
Timbalan Ketua Jabatan Siasatan Jenayah Sabah, Asisten Komisioner Tan Boon Sing berkata, antara kesalahan dikesan adalah membabitkan empat kes fitnah mengikut Seksyen 500 Kanun Keseksaan/Akta 233 Multimedia.
“Dua lagi kes yang dilaporkan ialah kesalahan khianat awam melibatkan Seksyen 505 Kanun Keseksaan.
“Kita juga menerima laporan satu kes membabitkan Seksyen 25 Peraturan-Peraturan Pendaftaran Negara.
“Siasatan membabitkan semua laporan ini sedang dijalankan untuk tindakan selanjutnya,” katanya ketika dihubungi hari ini.

Dalam pada itu, Tan berkata, setakat hari ini tiada sebarang insiden serius berlaku sehingga mencetuskan kekecohan yang mengganggu ketenteraman awam.
“Selain itu, tidak berlaku perlanggaran Prosedur Operasi Standard (SOP) dari mana-mana calon parti yang bertanding,” katanya.
Sementara itu, Tan turut menyatakan setakat hari ini juga PDRM sudah meluluskan 1,627 permit untuk ceramah dan kempen manakala tiada permohonan yang ditolak sepanjang tempoh empat hari terkini.
Ditanya berkaitan insiden replika logo Parti Warisan Sabah (Warisan) dirosakkan, Tan berkata, tiada sebarang laporan diterima setakat ini.
“Bagaimanapun, Polis Di Raja Malaysia (PDRM) mengingatkan sebarang perjumpaan dan perhimpunan membabitkan ceramah politik perlu mendapatkan permit kelulusan daripada Ketua Polis Daerah masing-masing,” katanya. – K! ONLINE


Isi syabu dalam boya
Oleh KOSMO!

17 September 2020, 4:28 pm
Oleh KHAIRUL MOHD. ALI
JOHOR BAHRU – Taktik sindiket penyeludupan dadah mengisi dadah ke dalam pelampung sebelum diikat di boya di perairan Tanjung Piai, Pontian berjaya dibongkar Maritim Malaysia (APMM) Johor hari ini.
Timbalan Pengarah (Operasi) APMM Johor, Kepten Maritim Sanifah Yusof berkata, pemeriksaan mendapati dadah seberat 4.1 kilogram (kg) di dalam pelampung berkenaan.
Katanya, modus operandi berkenaan dipercayai merupakan kali pertama digunakan sindiket penyeludupan dadah.
“Ketika rondaan dilakukan di posisi kira-kira 1.9 batu nautika Barat Daya Tanjung Piai, Pontian pada pukul 3.10 pagi, hari ini, Maritim Malaysia menemukan dua pelampung yang telah dipotong dan disambung semula menggunakan pita pelekat sebelum diikat pada boya.
“Pemeriksaan lanjut mendapati bungkusan itu mengandungi 4.1 kg dengan purata 1.03 kg setiap bungkusan yang mengandungi serbuk kristal disyaki dadah jenis Methamphetamine bernilai RM225,000,” katanya dalam sidang akhbar yang diadakan di Ibu Pejabat Maritim Malaysia di sini hari ini.

Tambah Sanifah, pihaknya percaya ada individu yang menaiki bot kecil meletakkan pelampung ini di boya berkenaan sebelum sebuah bot yang lebih besar akan digunakan untuk menghantar pelampung ini ke sempadan.
“Kawasan penemuan pelampung yang diikat pada boya adalah laluan sibuk kapal dagangan. Kita tidak menolak kemungkinan pihak di sebelah sana (penyeludup Indonesia) akan cuba masuk untuk mengambil dadah berkenaan.
“Kami mengesyaki modus operandi yang digunakan sindiket ini adalah pertama kali digunakan. Sebelum ini terdapat sindiket yang mengikat bungkusan dadah di kayu pancang di pesisir perairan Parit Jawa, Muar awal tahun lalu,” ujarnya.
Sanifah turut memberitahu, tiada tangkapan dibuat membabitkan kes berkenaan setakat ini manakala siasatan dibuat dibawah Akta Dadah Berbahaya 1952.
Sanifah turut memberitahu pihaknya komited dalam memastikan perairan negara bebas jenayah. Orang ramai yang mempunyai sebarang maklumat boleh menghubungi Pusat Operasi Maritim Malaysia Johor di talian 07-219 9404. – K! ONLINE


Pegawai kanan syarikat pecat kakitangan beri maklumat rasuah didakwa esok
Oleh NOR IDAYU BOSRO

17 September 2020, 5:19 pm
PUTRAJAYA – Seorang pegawai kanan sebuah syarikat akan didakwa di Mahkamah Sesyen Kuala Lumpur esok atas pertuduhan menyebabkan seorang kakitangan lain dipecat setelah memberikan maklumat kepada Suruhanjaya Pencegahan Rasuah Malaysia (SPRM) berkaitan salah laku yang dibuat oleh tertuduh.
SPRM dalam satu kenyataan berkata, tertuduh akan didakwa di bawah Seksyen 10 (3) (b), Akta Perlindungan Pemberi Maklumat 2010 (Akta 711) yang merupakan pertuduhan pertama dalam sejarah sejak akta berkenaan berkuat kuasa pada 2010.
“SPRM telah mendapat izin mendakwa daripada Pejabat Peguam Negara bagi menuduh seorang pegawai kanan syarikat di Mahkamah Sesyen Kuala Lumpur pada pukul 8.30 pagi esok,” katanya dalam satu kenyataan di sini hari ini.
SPRM berkata, pihaknya amat prihatin dengan masalah yang terpaksa dihadapi oleh pemberi maklumat sekiranya mereka dikenakan tindakan atas pendedahan jenayah rasuah yang dilakukan oleh pihak tertentu.
Menurutnya, peruntukan undang-undang tersebut menggalakkan pendedahan maklumat mengenai sebarang jenayah rasuah atau salah laku lain di samping memberikan perlindungan kepada pemberi maklumat daripada sebarang tindakan yang memudaratkan.
“Oleh itu, SPRM tidak akan teragak-agak menjalankan siasatan ke atas pihak yang cuba mengenakan tindakan yang memudaratkan ke atas pemberi maklumat,” katanya. -K! ONLINE


LTTE – mahkamah tolak semakan kehakiman pemandu teksi
Oleh NUZULSHAM SHAMSUDDIN

17 September 2020, 4:39 pm
KUALA LUMPUR – Mahkamah Tinggi di sini hari ini menolak permohonan semakan kehakiman yang difailkan pemandu teksi, V. Balamurugan untuk membatalkan warta kerajaan yang menyenaraikan kumpulan Harimau Pembebasan Tamil Eelam (LTTE) sebagai pengganas.
Perkara itu dimaklumkan oleh peguam Omar Kutty Abdul Aziz yang mewakili Balamurugan, 38, selaku pemohon selepas prosiding di hadapan Hakim Datuk Seri Mariana Yahya.
Omar Kutty berkata mahkamah membuat keputusan itu selepas mendapati permohonan tersebut sepatutnya difailkan dalam masa tiga bulan selepas LTTE diwartakan sebagai kumpulan militan pada 2014.
“Balamurugan juga telah lepas bebas daripada tuduhan LTTE, jadi dia sudah tiada locus standi (mempunyai hak disisi undang-undang) untuk memfailkan permohonan itu,” katanya yang turut memaklumkan mahkamah menolak permohonan tersebut tanpa sebarang perintah terhadap kos.
Dalam prosiding itu, Peguam Kanan Persekutuan Ahmad Hanir Hambali bertindak bagi pihak responden iaitu Menteri Dalam Negeri dan Kerajaan Malaysia.
Pada 6 Februari lalu, mahkamah memberi kebenaran kepada Balamurugan untuk memulakan prosiding semakan kehakiman terhadap Menteri Dalam Negeri dan Kerajaan Malaysia.

Balamurugan memfailkan permohonan kebenaran bagi semakan kehakiman pada 8 Januari lalu, bagi memohon suatu perintah certiorari untuk membatalkan serta-merta butiran mengenai LTTE dalam Perintah Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (Pengisytiharan Entiti Ditentukan Dan Kehendak Untuk Melapor) (Pindaan) 2014 bertarikh 12 November 2014.
Dalam permohonan itu, Balamurugan memohon suatu pengisytiharan dan/atau deklarasi bahawa butiran mengenai LTTE dalam perintah tersebut tidak mempunyai kesan dan tidak terpakai manakala kemasukan butiran mengenai LTTE adalah batal dan tidak sah yang ia adalah ultra vires atau melangkaui Perlembagaan Persekutuan.
Pada 24 Februari lepas, Pesuruhjaya Kehakiman Mahkamah Tinggi Datuk Ahmad Shahrir Mohd. Salleh melepas dan membebaskan Balamurugan daripada lima pertuduhan berkaitan LTTE selepas dimaklumkan pihak pendakwaan tidak meneruskan kes terhadap tertuduh. – K!ONLINE


Seorang kakitangan JKR positif Covid-19
17 September 2020, 4:21 pm
KUALA LUMPUR – Seorang kakitangan Jabatan Kerja Raya (JKR) di ibu pejabat JKR di Jalan Sultan Salahuddin di sini disahkan positif Covid-19 semalam.
Menurut kronologi perjalanan kakitangan tersebut yang dikeluarkan JKR, dia disahkan positif Covid-19 ketika dalam penerbangan daripada Kuching, Sarawak untuk menghadiri satu mesyuarat selepas mengambil ujian swab secara rawak di Lapangan Terbang Kuching pada 14 September lalu.
“Dalam perjalanan pulang, pihak Hospital Kuching telah menghubungi beliau dan memaklumkan beliau positif Covid-19,” menurut kenyataan yang dikeluarkan JKR hari ini.
Menurut JKR, kakitangan itu telah dihantar ke Hospital Sungai Buloh untuk rawatan lanjut sejurus tiba di Lapangan Terbang Antarabangsa Kuala Lumpur semalam.
“JKR telah mengemukakan senarai nama kontak rapat kepada Kementerian Kesihatan. Untuk makluman, kontak rapat di kalangan kakitangan JKR telah dan akan menjalani saringan kesihatan serta menjalani proses kuarantin di rumah.
“Langkah proaktif telah diambil dengan menjalankan proses disinfeksi ke atas ruang pejabat dan kawasan persekitaran,” ujarnya.-K! ONLINE


27 PATI Indonesia menyorok dalam hutan ditahan
17 September 2020, 2:19 pm
KUALA LUMPUR- Taktik 27 pendatang asing tanpa izin (PATI) menyorok dalam hutan terbongkar apabila mereka ditahan Pasukan Batalion Pertama Rejimen Renjer Diraja (1 RRD) dalam Op Benteng semalam.
Markas Divisyen Ketiga Infantri Malaysia (3 Divisyen) dalam satu kenyataan lewat malam semalam meberitahu, pasukan keselamatan bertindak atas maklumat penduduk tempatan mengenai kehadiran sekumpulan individu yang dicurigai di sekitar kawasan hutan berdekatan Kompleks Rakan Muda, Bandar Penawar, Johor.
“Pasukan telah mengatur gerak Kumpulan Atur Cepat (QRF) ke kawasan tersebut sekitar pukul 5.20 petang.
“Kumpulan QRF bertindak mengepung kawasan tersebut dan hasil serbuan sekitar pukul 6 petang telah membawa kepada penangkapan 27 PATI terdiri daripada 23 lelaki dan 4 wanita berusia sekitar 21 hingga 46 tahun sedang bersembunyi di dalam hutan disyaki sedang merancang untuk menaiki bot balik ke Indonesia,” menurutnya dalam satu kenyataan semalam.
Nilai rampasan keseluruhan dianggarkan berjumlah RM 62,583.86 melibatkan wang tunai RM27,221 dan 43,185,100 Rupiah (RM 12,022) serta 54 buah telefon bimbit.
“Kesemua PATI telah di bawa ke Markas Taktikal Tanjung Sepang untuk dibuat pemeriksaan dan saringan Covid-19 sebelum diserahkan kepada pihak Jabatan Imigresen,” katanya. – K! ONLINE


SPRM gagal lucut hak RM700,000 milik UMNO Pekan
Oleh NUZULSHAM SHAMSUDDIN

17 September 2020, 3:20 pm
KUALA LUMPUR – Suruhanjaya Pencegahan Rasuah Malaysia (SPRM) hari ini gagal dalam permohonannya untuk melucutkan hak RM700,000 milik UMNO bahagian Pekan yang didakwa mempunyai kaitan dengan skandal 1Malaysia Development Berhad (1MDB) di Mahkamah Tinggi di sini hari ini.
Pesuruhjaya Kehakiman Datuk Ahmad Shahrir Mohd. Salleh membuat keputusan itu selepas mendapati pemohon iaitu SPRM tidak berjaya membuktikan jumlah wang itu dalam akaun UMNO Pekan selaku responden pertama di bawah Seksyen 56.
Seksyen 56 ialah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
“Prosiding melucut hak memerlukan kepatuhan yang ketat terhadap undang-undang kerana menyentuh jaminan perlembagaan mengikut Perkara 13 Perlembagaan Persekutuan. Oleh itu dalam situasi ini, saya menolak permohonan tersebut,” katanya.
Ahmad Shahrir juga berkata kesemua responden menyatakan jumlah RM700,000 telah digunakan untuk perbelanjaan utiliti, pembelian peralatan dan pembayaran lain untuk responden pertama dan baki dalam akaun responden pertama tidak berasal daripada akaun Najib yang dibekukan.
Sejurus selepas prosiding, Timbalan Pendakwa Raya dari SPRM Abdul Rashid Sulaiman, ketika ditemui, berkata pihaknya akan mengemukakan rayuan terhadap keputusan itu.

Dalam prosiding itu, UMNO Bahagian Pekan diwakili peguam Datuk M. Reza Hassan. – K! ONLINE


Armada Bersatu tuntut penjelasan Lim Guan Eng isu KVDT2
Oleh KOSMO!

17 September 2020, 2:51 pm
Oleh MOHD. HUSNI MOHD. NOOR
PUTRAJAYA – Angkatan Bersatu Anak Muda (Armada) Parti Pribumi Bersatu Malaysia (Bersatu) menuntut penjelasan bekas Menteri Kewangan, Lim Guan Eng berhubung kehilangan lebih RM1 bilion bagi projek menaik taraf infrastruktur dan sistem Landasan Berkembar Lembah Klang Fasa 2 (KVDT 2).
Ketua Penerangannya, Mohd. Ashraf Mustaqim Badrul Munir berkata, pihaknya mendakwa berlaku ketirisan wang rakyat dalam projek rundingan terus itu.
Beliau berkata, bekas Menteri Pengangkutan, Anthony Loke pada 19 September 2018 menjelaskan kepada Jemaah Menteri bahawa kos projek itu boleh dikurangkan antara RM3 hingga RM3.5 bilion.
“Berdasarkan penilaian pihak ketiga, kos bagi projek itu boleh dijimatkan sehingga maksimum RM3.5 bilion sekiranya ditender semula berbanding RM5.26 bilion yang diluluskan pada zaman Barisan Nasional (BN).
“Namun pada 5 Julai 2019, kerajaan terdahulu memutuskan untuk meneruskan projek KVDT 2 kepada kontraktor Dhaya Maju – LTAT Sdn Bhd (DM-LTAT) dengan kos RM4.475 bilion, termasuk pengurangan skop kerja,” katanya pada sidang akhbar di sini hari ini.

Katanya, pihaknya mahu Guan Eng menjelaskan perkara berkenaan terlebih dahulu sebelum mengambil tindakan seterusnya termasuk melaporkan kepada Suruhanjaya Pencegahan Rasuah Malaysia (SPRM).
“Kami ingin mempersoalkan kemana hilangnya RM1 bilion wang rakyat sedangkan mengikut penilaian asal kos projek itu dapat dilaksanakan dengan kos RM3.5 bilion,” katanya. – K! ONLINE


Seorang ditemui, empat nelayan masih hilang
Oleh KOSMO!

17 September 2020, 2:06 pm
Oleh ALICIA JOHNY KUEH
KUCHING – Seorang nelayan antara lima yang dilaporkan hilang di perairan Tanjung Po di sini semalam (16 Sept) telah dijumpai selamat sekitar pukul 9 pagi tadi.
Jurucakap Pusat Gerakan Operasi (PGO) Bomba Sarawak berkata, mangsa, Richard Chee, 38, telah dijumpai selamat oleh nelayan tempatan di Pulau Burung.
“Mangsa telah diserahkan kepada Agensi Penguatkuasaan Maritim Malaysia (APMM) dan usaha mencari empat mangsa lain diteruskan,” katanya dalam satu kenyataan tadi.
Dalam masa yang sama, seorang jurucakap maritim telah memberitahu bahawa mangsa yang dijumpai turut menyertai operasi pencarian.
“Oleh kerana mangsa yang terselamat berada dalam keadaan sihat dan baik, mangsa telah dibawa terus bersama pihak Maritim untuk menunjukkan lokasi bot karam.

“Mangsa turut memberitahu kesemua rakan yang masih hilang memakai jaket keselamatan semasa detik mencemaskan itu,” katanya lagi dalam satu temuramah oleh Sarawak Edition melalui Facebook live pagi tadi.
Kehilangan krew bot nelayan terbabit telah disedari oleh isteri kepada salah seorang mangsa apabila dia telah menerima panggilan telefon daripada suaminya ketika saat-saat cemas itu.
Dalam video live yang sama, isteri mangsa memberitahu bahawa suaminya, Bong Fah Yew, 48, telah menghubungi dia sekitar pukul 8 malam semalam.
“Suami saya telah menghubungi saya dan memberitahu bahawa kapal yang dinaiki dia bersama empat lagi rakan lelaki sudah hampir tenggelam akibat cuaca yang teruk. Selepas 10 minit kemudian, usaha untuk menelefon dia semula gagal.
“Dia turut memberitahu bahawa dia telah menghubungi seorang lagi kawan beliau yang juga seorang nelayan untuk memaklumkan hal yang sama,” katanya.
Selain itu, Adenan Suna, 44, dan dua lagi mangsa masing-masing warga Indonesia dikenali sebagai Harly dan Ani masih belum ditemui.
Operasi mencari dan menyelamat diketuai oleh komander operasi TPgB Mohamad Meramit.
Satu Pusat Kawalan Bomba (PKB) juga telah dibuka di jeti Kompleks Maritim Tun Abang Salahuddin (Komtas) Muara Tebas sekitar pukul 9 pagi tadi.
Di samping itu, Ibu Pejabat Maritim Negeri Sarawak melalui Maritime Rescue Sub Centre (MRSC) Kuching turut mengaktifkan operasi mencari dan menyelamat sejurus menerima laporan dan satu pangkalan hadapan telah ditubuhkan di jeti Komtas bagi kerja-kerja koordinasi. – K! ONLINE


Lelaki ditahan lupus kenderaan curi di bengkel sendiri
Oleh AHMAD SHAHERMAN SHAMSURI

17 September 2020, 3:04 pm
KUALA LUMPUR – Berselindung di sebalik bengkel baiki kenderaan.
Itu taktik licik seorang lelaki cuba melindungi aktiviti jenayah melupuskan barangan curi di bengkel miliknya di Jalan Klang Lama di sini.
Bagaimanapun, tindakan lelaki berusia 30 tahun itu akhirnya terbongkar selepas sepasukan polis daripada Ibu Pejabat Polis Daerah Brickfield menyerbu premis tersebut kira-kira pukul 12.30 tengah hari Selasa lalu.
Ketua Polis Daerah Brickfield, Asisten Komisioner Zairulnizam Mohd. Zainuddin berkata, serbuan tersebut dilakukan selepas pihaknya menerima satu laporan berkaitan kehilangan sebuah kereta jenis Proton Iswara daripada seorang lelaki.
Menurutya, berdasarkan laporan pengadu, kereta terbabit dilaporkan hilang ketika diletakkan berdekatan sebuah bank di Jalan Klang Lama pada Ogos tahun lalu.
“Susulan laporan daripada pengadu berusia 27 tahun itu, sepasukan anggota dan pegawai kemudiannya menyerbu sebuah bengkel membaiki kenderaan di Jalan Klang Lama.

“Hasil serbuan itu, kita telah menahan seorang lelaki yang juga pemilik bengkel dan telah menemui tiga buah enjin motosikal serta sebuah enjin kereta jenis Proton Iswara,” katanya dalam satu kenyataan di sini hari ini.
Mengulas lanjut, Zairulnizam berkata, enjin kereta tersebut dipercayai milik kereta pengadu yang dilaporkan hilang pada Ogos tahun lalu.
Ujarnya, siasatan lanjut mendapati suspek mempunyai tiga rekod lampau berkaitan jenayah curi kenderaan serta baru beberapa hari keluar dari penjara.
“Lelaki berkenaan kini direman selama tiga hari bermula hari ini dan kes disiasat mengikut Seksyen 379A Kanun Keseksaan kerana curi kenderaan,” ujarnya. – K! ONLINE


Ular sawa kenyang ditangkap dalam sangkar ayam
Oleh KOSMO!

17 September 2020, 3:59 pm
Oleh ISKANDAR SHAH MOHAMED
KLANG – Seekor ular sawa batik sempat membaham seekor ayam sebelum ditangkap di dalam sangkar ayam di sebuah rumah di Batu 1¼, Jalan Kapar di sini hari ini.
Kejadian itu disedari pemilik ayam yang melihat reptilia sepanjang tiga meter dan seberat 10 kilogram (kg) di sangkar berkenaan kira-kira pukul 9 pagi.
Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, seramai empat anggota bergegas ke lokasi kejadian selepas menerima panggilan kecemasan pada pukul 9.30 pagi.
Katanya, terdapat lapan ayam ternakan yang diternak dengan seekor daripadanya telah dibaham ular tersebut.
“Kita tidak menolak faktor hujan selama beberapa hari di daerah dipercayai menyebabkan ular tersebut kelaparan dan keluar mencari makanan di luar kawasan habitatnya.

“Anggota kami kemudian mengambil masa selama 10 minit untuk menangkap reptilia itu dengan menggunakan peralatan khas,” katanya ketika ditemui Kosmo! di sini hari ini.
Jelas beliau, ular tersebut dibawa ke pejabat APM Klang sebelum diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut.
Sehubungan itu, Muhammad Najib menasihatkan orang ramai dinasihatkan supaya sentiasa berwaspada dan segera menghubungi talian kecemasan sekiranya ternampak haiwan liar atau berbisa. – K! ONLINE


Guru ‘gila’ warna merah jambu
Oleh KOSMO!

17 September 2020, 3:24 pm
ZURICH, Switzerland – Gara-gara terlalu obses dengan warna merah jambu, seorang guru wanita menggunakan rona warna itu menghiasi segenap ruang pada kediamannya, lapor sebuah laman berita.
Menurut wanita itu, Yasmin Charlotte, 32, dia sangat gemar dengan rona warna merah jambu sejak kecil dan menjadi semakin obses ketika menginjak usia remaja.
“Kira-kira 13 tahun lalu, saya memilih untuk menggunakan semua benda termasuk dekorasi dalam rumah, pakaian dan aksesori berwarna merah jambu.
“Kegilaan terhadap warna merah jambu membuatkan saya menjadi perhatian ramai pihak hingga ada yang menganggap saya mempunyai masalah mental,” katanya.
Tidak pernah bosan dengan warna tersebut, Charlotte turut mempunyai lebih daripada 100 pasang koleksi kasut berwarna merah jambu.
Ujar Charlotte lagi, keluarga dan rakan-rakannya turut menyokong minatnya terhadap warna merah jambu sehingga dia digelar ‘Miss Pink’.

Kebanyakan koleksi pakaian wanita itu dibeli secara online, selain turut dijahit sendiri memandangkan Charlotte pernah bertugas sebagai seorang pereka imej sebelum bergelar guru sekolah. – Agensi


584 ditahan polis ingkar PKP
17 September 2020, 2:38 pm
KUALA LUMPUR – Seramai 584 individu ditahan polis atas kesalahan ingkar arahan Perintah Kawalan Pergerakan (PKP) semalam.
Menteri Pertahanan, Datuk Seri Ismail Sabri Yaakob berkata, daripada jumlah itu, seramai 568 individu telah dikompaun
manakala 16 individu direman.
“Antara kesalahan ingkar arahan PKP termasuk aktiviti dalam pub/kelab malam (292), penjarakan fizikal (224), ingkar perintah PKPD (18), gagal menyediakan peralatan/merekod butiran diri (17), tidak memakai pelitup muka (14), ceroboh kawasan larangan (13), dan premis beroperasi lebih masa (6).
“Semalam juga Operasi Benteng telah berjaya melakukan tangkapan yang melibatkan 65 PATI, tiga penyeludup dan tiga tekong. Turut berjaya dirampas ialah 10 kenderaan darat,” katanya dalam satu kenyataan hari ini.
Sejak 24 Julai sehingga semalam, seramai 29,748 individu telah pulang ke tanah air melalui pintu masuk sempadan antarabangsa dan telah ditempatkan di 71 hotel dan lapan premis lain.
Katanya, penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 708 premis perniagaan termasuk peruncit (506), pemborong (172) dan pengilang (30).

“Secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperolehi.
“Pegawai penguat kuasa KPDNEHP juga telah melakukan 1,571 pemeriksaan khas pematuhan prosedur operasi standard (SOP) dan mendapati 1,556 premis mematuhi SOP yang ditetapkan manakala 15 premis diberi nasihat kerana tidak patuh SOP,” jelasnya. – K! ONLINE


Pekerja kilang maut terbabas bawah lori
Oleh KOSMO!

17 September 2020, 3:30 pm
Oleh AZAHAR HASHIM
KULIM – Seorang pekerja kilang yang juga Orang Kelainan Upaya (OKU) bisu maut selepas motosikal yang ditungganinya terbabit dalam kemalangan dengan sebuah lori tangki minyak sawit dalam satu kejadian di Jalan Sungai Ular hari ini.
Dalam kejadian jam 1.15 petang mangsa Nur Almass  Zasmi, 23 tahun dari Ladang Somme, Serdang maut di tempat kejadian akibat kecederaan parah di bahagian kepala.
Gambar keluarga Norrizman
Ketua Polis Daerah Kulim,Superintendan Azhar Hashim berkata ketika kejadian mangsa  menunggang motosikal jenis Modenas Kriss bersendirian dan keadaan jalan basah serta hujan lebat.
“Hasil siasatan awal di tempat kejadian kemalangan mendapati mangsa dari arah Serdang menghala  ke arah Sungai Ular dan lori tangki  minyak  kelapa sawit dari arah Sungai Ular menghala ke Serdang.
“Apabila tiba di tempat kejadian, dipercayai mangsa  telah hilang kawalan dan motosikalnya  terbabas jatuh di atas jalan dan mangsa terperosok di bawah lori.

“Mangsa dipercayai di gilis tayar belakang lori terbabit dan meninggal di tempat kejadian akibat mengalami kecederaan parah pada bahagian kepala,”katanya di sini hari ini.
Beliau berkata pemandu treler berusia 34 tahun tidak mengalami sebarang kecederaan, siasatan lanjut diteruskan.
Katanya mayat mangsa kemudian di hantar ke Bilik Forensik Hospital Kulim untuk bedah siasat sebelum di tuntut oleh ahli keluarganya untuk urusan pengebumian.
Katanya kes di siasat mengikut Seksyen 41(1) Akta Pengangkutan Jalan 1987. – K! ONLINE


Sugu dilepas tanpa dibebaskan
Oleh KOSMO!

17 September 2020, 2:28 pm
Oleh ASLIZA MUSA
IPOH – Suami kepada YouTuber masakan, S. Pavithra dilepas tanpa dibebaskan oleh Mahkamah Sesyen di sini hari ini atas tuduhan mendatangkan kecederaan kepada wanita itu Julai lalu.
Hakim Norashima Khalid membuat keputusan tersebut selepas membenarkan permohonan pendakwaan untuk melepas tanpa membebaskan M. Sugu, 29.
Terdahulu, Pavithra, 28, dipanggil memberi keterangan bersumpah dari kandang saksi di mana dia memberitahu tidak mahu meneruskan kes dan ingin menarik semula pertuduhan ke atas suaminya.
Timbalan Pendakwa Raya, Liyana Zawani Mohd. Radzi bagaimanapun memohon agar mahkamah membenarkan permohonan pihaknya untuk tertuduh dilepas tanpa dibebaskan sekiranya terdapat keperluan untuk kes tersebut dibuka semula.
Bagaimanapun, peguam Muhamad Syahrul Nizam Mohd. Rabi yang mewakili Sugu membantah permohonan berkenaan memandangkan pengadu iaitu Pavithra yang merupakan saksi utama sudah menarik balik kes tersebut dan tiada keperluan untuk kes itu dituduh semula.

Mengikut pertuduhan, bapa kepada dua anak itu didakwa dengan sengaja menyebabkan kecederaan di bahagian bibir, pipi sebelah kiri dan lengan kanan isterinya dengan menggunakan telefon bimbit dan hulu sabit.
Dia didakwa melakukan perbuatan tersebut di parkir Hospital Raja Permaisuri Bainun (HRPB) antara pukul 4 hingga 6 petang, 21 Julai lalu.
Kesalahan itu didakwa mengikut Seksyen 324 Kanun Keseksaan dibacakan bersama Seksyen 326A Kanun Keseksaan yang memperuntukkan hukuman penjara sehingga 10 tahun atau denda atau sebat jika sabit kesalahan.
Sementara itu di mahkamah sama, Hakim Norashima menetapkan 22 Oktober ini untuk sebutan semula kes ke atas Sugu yang didakwa memiliki senjata berbahaya iaitu sebilah sabit berukuran 66 sentimeter bertulis Tiger.
Sugu didakwa memiliki sabit berkenaan di parkir HRPB Ipoh pada pukul 6 petang, 21 Julai lalu.
Pertuduhan ke atasnya dibuat mengikut Seksyen 6(1) Akta Bahan-Bahan Kakisan dan Letupan dan Senjata Berbahaya 1958 yang boleh dipenjara maksimum 10 tahun dan sebatan jika sabit kesalahan.
Dalam pada itu, Muhamad Syahrul Nizam ketika ditemui di luar mahkamah berkata, pihaknya telah memohon representasi untuk pihak pendakwaan meneliti dan menyemak semula pertuduhan bagi kes memiliki senjata berbahaya.
Katanya, pihaknya percaya terdapat merit pembelaan yang perlu dipertimbangkan oleh pihak pendakwaan di dalam pertuduhan berkenaan.
“Permohonan telah diserahkan kepada pihak pendakwaan dan mereka akan rujuk kepada Pengarah Pendakwaan negeri untuk arahan lanjut,” katanya. – K! ONLINE


Borhan, Mohd. Zawawi dilantik Exco Selangor baharu
Oleh MOHD YUNUS YAKKUB

17 September 2020, 1:18 pm
Borhan
Mohd. Zawawi

KLANG – Ahli Dewan Undangan Negeri (ADUN) Tanjung Sepat, Borhan Aman Shah dan ADUN Sungai Kandis, Mohd. Zawawi Ahmad Mughni dilantik sebagai anggota Majlis Mesyuarat Kerajaan Negeri (Exco) Selangor yang baharu berkuat kuasa Sabtu ini.
Bagaimanapun, portfolio bagi kedua-dua mereka dari PKR itu akan ditentukan kemudian selepas mengangkat sumpah jawatan di hadapan Sultan Selangor, Sultan Sharafuddin Idris Shah di Istana Alam Shah di sini.
Menteri Besar Selangor, Datuk Seri Amirudin Shari berkata, portfolio bagi kedua-dua Exco baharu akan diketahui pada minggu depan.
Katanya, tiada rombakan besar-besaran akan dilakukan tetapi hanya melibatkan portfolio yang perlu diganti sahaja.
“Mungkin saya akan umumkan pada minggu hadapan ataupun dalam masa terdekat selepas berbincang dengan pihak-pihak terbabit.
“Rombakan tidaklah ‘major’ (besar) hanya akan melibatkan portfolio yang diganti atau diubah, mungkin melibatkan portfolio saya dan beberapa Exco yang lain,” katanya selepas majlis angkat sumpah pelantikan tersebut.

Berdasarkan rekod, portfolio yang belum diisi adalah Kebudayaan dan Pelancongan, Peradaban Melayu dan Warisan selepas ADUN Selat Klang daripada Bersatu, Datuk Abdul Rashid Asari ditamatkan pada Mac lalu berikutan penjajaran semula politik di peringkat persekutuan.
Sementara, porfolio Exco Perumahan dan Kehidupan Bandar kosong selepas ADUN Lembah Jaya, Haniza Mohamed Talha dilucutkan keahliannya daripada PKR pada Julai lalu.
Dalam pada itu, Mohd. Zawawi dalam kenyataannya hari ini menzahirkan penghargaan kepada Presiden PKR, Datuk Seri Anwar Ibrahim dan Majlis Pimpinan Negeri susulan mandat dan amanah yang diberikan kepada beliau.
“Saya akan berusaha untuk sentiasa berlaku adil dan saksama tanpa mengira fahaman agama dan politik dan memberi yang terbaik untuk kepentingan rakyat dan pembangunan negeri ini,” katanya. -K!ONLINE


Elaun Sara Hidup Nelayan dinaikkan semula RM300
Oleh KOSMO!

17 September 2020, 2:00 pm
Oleh IVAN AMIRUL
BEAUFORT – Kerajaan mengumumkan kenaikan kadar Elaun Sara Hidup Nelayan dari RM250 kepada RM300 sebulan.
Perdana Menteri, Tan Sri Muhyiddin Yassin berkata, kenaikan itu adalah bagi mengurangkan beban golongan terbabit yang terjejas ekoran penular wabak Covid-19.
“Sebanyak RM21.1 juta diperuntukkan untuk pembayaran elaun ini yang akan diberikan kepada 7,581 nelayan seluruh negara.
“Semasa Pakatan Harapan (PH) memerintah negara dan Parti Warisan Sabah (Warisan) sebahagian daripada PH, Elaun Sara Hidup nelayan sebanyak RM300 ini telah dipotong kepada RM250.
“Maka secara rasminya hari ini saya umumkan elaun berkenaan dikembalikan semula menjadi RM300 setiap bulan.

“Ia secara langsung mampu membantu dalam meringankan beban ditanggung sektor perikanan,” katanya.
Beliau berkata demikian ketika berucap sempena Majlis Bersama Peladang, Penternak dan Nelayan Sabah serta Pelancaran Skim Subsidi Baja dan Racun Padi Bukit/Huma hari ini.
Turut hadir, Menteri Pertanian dan Industri Makanan, Datuk Seri Dr Ronald Kiandee, Ahli Parlimen Beaufort, Datuk Azizah Mohd Dun dan calon Perikatan Nasional Dewan Undangan Negeri Klias, Datuk Isnin Aliasnih.
Dalam pada itu, Muhyiddin turut mengumumkan peruntukan bantuan khas terutamanya bagi kerajaan negeri Sabah dan Sarawak di bawah Skim Subdisi Baja dan Racun Padi Bukit/Huma sebanyak RM40.34 juta selain mengumumkan kadar dividen sebanyak 8.1 peratus bagi Dana Peladang Kebangsaan bagi tahun 2019 dengan keseluruhan agihan dividen sebanyak RM7.7 juta.
Muhyiddin berkata, agihan terbabit bakal disalurkan selepas Dana Peladang Kebangsaan di Pertubuhan Peladang Kebangsaan (NAFAS) sudah memperoleh keuntungan sebanyak RM9.3 juta sepanjang tahun lalu. – K! ONLINE


[VIDEO] Episod akhir Sharnaaz, Nabila ke Mahkamah Syariah
Oleh NUZULSHAM SHAMSUDDIN

17 September 2020, 1:29 pm
KUALA LUMPUR – Pelakon popular Sharnaaz Ahmad dan bekas isterinya Noor Nabila Mohd. Noor menemui episod akhir ke mahkamah selepas kedua-duanya bersepakat dengan tuntutan dalam satu perjanjian penghakiman persetujuan di Mahkamah Tinggi Syariah di sini hari ini.
Tuntutan sepakat melalui satu surat yang ditandatangani kedua-dua belah pihak pada pagi ini antaranya membabitkan tuntutan nafkah edah, hadanah (hak penjagaan) dan nusyuz yang dibacakan di hadapan Hakim Syarie Mohamed Fauzi Mokhtar.
Dalam prosiding itu peguam Datuk Zainul Rijal Abu Bakar yang mewakili Noor Nabila, 36, selaku plaintif telah mengemukakan bahawa pihak defendan iaitu Sharnaaz ,35, telah bersetuju untuk memberi nafkah edah sebanyak RM500 selama tiga bulan.
“Pihak defendan juga bersetuju hak penjagaan anak diberikan kepada plaintif selain memberi nafkah anak RM1,200 sebulan. Permohonan nusyuz yang difailkan juga dibatalkan,” katanya yang turut memaklumkan defendan dibenarkan berjumpa dengan anak.
Ujar Zainul lagi, plaintif juga turut bersetuju mengenepikan tuntutan muta’ah kecuali sebuah rumah di Taman Tun Dr. Ismail (TTDI) dipindah milik kepadanya.
Terdahulu peguam Ummi Kartini Abd. Latif yang mewakili Sharnaaz mengesahkan dan bersetuju dengan terma-terma dikemukakan.

Selepas terma-terma itu dibacakan, Hakim Syarie Mohamed Fauzi bertanyakan kepada Sharnaaz dan Noor Nabila adakah mereka bersetuju dengan perjanjian tersebut kedua-duanya menjawab bersetuju dan menerimanya secara sukarela.
Sementara itu, Noor Nabila ketika ditemui selepas prosiding itu melahirkan rasa lega kerana dia dan Sharnaaz tidak perlu lagi datang ke mahkamah.
“Lega Alhamdullilah semuanya selesai, segalanya dapat diselesaikan dengan baik,” katanya.
Sharnaaz pula ketika ditemui berkata dia bersyukur kerana kes akhirnya selesai selepas kedua-dua peguam berbincang dan bersepakat menyelesaikan kes.
“Saya dan Nabila, keutamaan kami adalah Jebat. Walaupun kami tidak boleh meneruskan hubungan sebagai suami isteri, tapi kami masih berkawan.
Pasangan itu berkahwin pada 31 Mac 2017 di sebuah hotel di Petaling Jaya, Selangor dan bercerai pada 9 Julai lalu melalui hakam.
Hasil perkahwinan itu mereka dikurniakan seorang cahaya mata lelaki bernama Jebat Jayden yang kini berusia dua tahun.
Sebelum ini penceraian rumah tangga mereka dilanda kontroversi apabila mereka sering memuat naik kata-kata sedih dalam laman sosial Instagram masing-masing. – K! ONLINE

[VIDEO] Pelakon popular, Sharnaaz Ahmad dan bekas isterinya, Noor Nabila Mohd. Noor menemui episod akhir ke mahkamah selepas kedua-duanya bersepakat dengan tuntutan dalam satu perjanjian penghakiman di Mahkamah Tinggi Syariah Kuala Lumpur.
Baca penuh di https://t.co/m2q39wC4Qg pic.twitter.com/kuzQKvOhzg
— Kosmo! Online (@kosmo_online) September 17, 2020


MUDA kemuka pendaftaran di R0S
Oleh NOR IDAYU BOSRO

17 September 2020, 1:13 pm
PUTRAJAYA – Parti Ikatan Demokratik Malaysia atau Malaysian United Democratic Alliance (MUDA) hari ini mengemukakan permohonan rasmi penubuhannya sebagai parti politik kepada Jabatan Pendaftaran Pertubuhan (RoS).
Ahli Parlimen Muar, Syed Saddiq Syed Abdul Rahman yang bertindak sebagai pengasas parti itu berkata, butiran mengenai struktur organisasi kepimpinan termasuk jawatan presiden akan dimaklumkan kemudian.
“Setakat ini kami mempunyai 13 penaja terdiri daripada pelbagai latar belakang dan maklumat lanjut akan dimaklumkan secara berperingkat kepada media.
“Struktur organisasi parti juga akan dimaklumkan kemudian,” katanya ketika ditemui pemberita selepas selesai membuat permohonan di RoS di sini hari ini.
Syed Saddiq berkata, pihaknya berterima kasih kepada pihak RoS atas layanan yang baik dan berharap parti itu dapat didaftarkan secepat mungkin.
“Kelulusan adalah di tangan RoS dan kami akan memberikan kerjasama sebaik mungkin bagi memastikan kelancaran pendaftarannya.

“Setakat ini, ramai yang hubungi untuk menyertai MUDA dan kita akan adakan proses interim bagi menarik minat semua menyertai gerakan ini,” katanya. – K! ONLINE


Datuk diugut bunuh selepas tegur cucu
Oleh MOHD SYALMIZI HAMID

17 September 2020, 1:22 pm
SEBERANG PERAI – Seorang lelaki warga emas berdepan detik cemas apabila seorang cucunya mengugut mahu membunuhnya sambil mengacu sebilah pisau selepas ditegur dalam kejadian di sebuah rumah di Pokok Sena, Kepala Batas di sini pagi tadi.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek bertindak demikian dalam kejadian kira-kira pukul 7.30 pagi itu kerana berang apabila datuknya menegur berhubung tindakan suspek menyewakan bilik kepada seorang lelaki untuk kegiatan menghisap dadah.
“Suspek berusia 20-an mengambil sebilah pisau sebelum mengugut mahu membunuh datuknya berusia 76 tahun.
“Namun, pergaduhan dileraikan oleh seorang anak warga emas itu sebelum suspek melarikan diri ketika pegawai polis tiba di rumahnya,” katanya kepada pemberita hari ini.
Beliau berkata, siasatan mendapati kejadian itu adalah kali kedua berlaku di antara mereka.
Menurutnya, polis sedang giat memburu suspek dan meminta orang ramai menghubungi pihak polis sekiranya mempunyai maklumat.

Kes disiasat mengikut Seksyen 506 Kanun Keseksaan. – K! ONLINE


Permaisuri doakan Tengku Hassanal bertemu wanita bermaruah tinggi
Oleh AHMAD SHAHERMAN SHAMSURI

17 September 2020, 1:33 pm
KUALA LUMPUR – Raja Permaisuri Agong, Tunku Azizah Aminah Maimunah Iskandariah menitip doa buat Tengku Hassanal Ibrahim Alam Shah sempena hari keputeraan anakandanya yang ke-25 hari ini.
Titipan doa itu dimuat naik baginda menerusi laman Instagram, airtangan_tunkuazizah sejak pagi tadi.
“Happy 25th Birthday Hassanal Ibrahim Alam Shah. Semoga Allah sentiasa cucur rahmat dan keampunan, murahkan rezeki, sihat waalafiat, diberi petunjuk, taufik dan hidayah.
“Dan yang paling penting ditemukan dengan sebaik-baik jodoh, wanita yang solehah, beriman dan bermaruah mulia. Ini doa seorang ibu,” catat baginda di Instagram.
Pada masa sama, Tunku Azizah bersyukur kerana telah dikurniakan seorang anak seperti baginda.
“Saya bersyukur kehadrat Ilahi yang telah mengurniakan saya Hassanal, besar dah anak Mamma,” titah baginda.

Hantaran Instagram baginda itu telah mendapat lebih 25,749 tanda suka dan lebih 556 komen. – K! ONLINE


Penunggang maut motosikal terbabas sendiri
Oleh MOHD SYALMIZI HAMID

17 September 2020, 1:10 pm
SEBERANG PERAI – Seorang pemuda maut selepas motosikal ditungganginya terbabas sendiri dalam kejadian di Jalan Baru, Perai di sini hari ini.
Dalam kejadian kira-kira pukul 10.10 pagi itu, mangsa, K. Suresh, 23, meninggal dunia di tempat kejadian dipercayai akibat kecederaan parah.
Ketua Polis Daerah Seberang Perai Utara, Asisten Komisioner Shafee Abd. Samad berkata, mangsa yang menunggang motosikal jenis Kawasaki RR dalam perjalanan ke arah Butterworth sebelum terbabas sendiri.
“Akibat kejadian itu, mangsa meninggal dunia di lokasi kejadian sebelum dihantar ke Hospital Seberang Jaya bagi bedah siasat,” katanya kepada pemberita hari ini.
Beliau berkata, kes disiasat mengikut Seksyen 41(1) Akta Pengangkutan Jalan 1987. – K! ONLINE


Maqis tahan kopi dari Indonesia
Oleh KOSMO!

17 September 2020, 1:24 pm
Oleh KHAIRUL MOHD. ALI
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) Johor berjaya menggagalkan cubaan membawa masuk biji kopi ke negara ini melalui Lapangan Terbang Antarabangsa Senai (LTAS) di sini semalam.
Pengarahnya, Nur Afifah A. Rahman berkata, biji kopi berkenaan dibawa masuk ke negara ini dari Indonesia.
Katanya, pihaknya menemui barangan dagangan tersebut ketika membuat pemeriksaan pada pukul 10 pagi.
“Ketika pemeriksaan dibuat di pejabat pos DHL LTAS, pegawai menemui bungkusan mengandungi biji kopi dengan berat 18.4 kilogram (kg) dianggarkan bernilai RM790.13.
“Hasil pemeriksaan lanjut mendapati biji kopi tersebut tidak mempunyai permit import dikeluarkan Maqis dan Sijil Fitosanitasi dari negara asal,” katanya dalam satu kenyataan, di sini hari ini.

Tambah Nur Afifah, biji kopi tersebut kemudian ditahan Maqis Johor untuk tindakan lanjut.
Kes akan disiasat di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) kerana mengimport keluaran pertanian tanpa permit, lesen atau perakuan yang sah. – K! ONLINE.- K! ONLINE


Petting zoo terbesar di Malaysia jadi tarikan terbaharu PATRO
Oleh KOSMO!

17 September 2020, 1:55 pm
Oleh SHAARANI ISMAIL
BATU GAJAH – Petting zoo terbesar di Malaysia akan dibangunkan di Perak Agrotourism Resort (PATRO) dekat Tanjung Tualang di sini yang akan menjadi tarikan utama terbaharu pengunjung.
Pembangunan petting zoo berkenaan dilaksanakan melalui kerjasama kerajaan negeri, Perbadanan Pembangunan Pertanian Negeri Perak (PPPNP) dan syarikat pengurusan resort berkenaan, Angsana Travel and Tours Sdn Bhd.
Pengerusi Jawatankuasa Kerajaan Tempatan dan Pelancongan Perak, Datuk Nolee Ashilin Mohammed Radzi berkata, pembukaan petting zoo itu nanti akan menjadi pelengkap kepada produk agrotourism di kluster Kampar, Gopeng, Batu Gajah dan Perak Tengah.
“Perak ada kekuatan dalam sektor pelancongan domestik dan produk berasaskan agrotourism sememangnya dicari, diharapkan perkembangan terbaharu PATRO ini akan melengkapkan industri agropelancongan di Perak,” katanya.
Beliau berkata demikian kepada pemberita selepas melancarkan semula PATRO di bawah pengurusan Angsana Travel and Tours di sini hari ini.

Hadir sama, Pengerusi Eksekutif Angsana Travel and Tours, Mohd Radzuan Abdul Karim.
PATRO sebelum ini ditutup sementara berikutan Perintah Kawalan Pergerakan (PKP) yang dilaksanakan dan dibuka semula secara rasmi hari ini.
Nolee Ashilin berkata, sempena pembukaan semula, PATRO turut mengumumkan memberikan diskaun harga penginapan sebanyak 50 peratus bagi setiap tempahan yang dibuat sehingga akhir tahun ini.
PATRO yang dimiliki PKPNP dibuka kepada umum sejak 2016 dan dirasmikan sendiri oleh Sultan Perak, Sultan Nazrin Muizzuddin Shah.
Sementara itu, Mohd. Radzuan berkata, Petting zoo berkenaan kini sedang dalam pembinaan di kawasan seluas kira-kira 4 hektar yang membabitkan kos sebanyak RM5 juta dan dijangka dibuka kepada umum awal tahun hadapan.
“Sebelum ini kita memang dah ada mini petting zoo di sini, saya kemudian berbincang dengan Menteri Besar (Datuk Seri Ahmad Faizal Azumu) untuk idea ini (membina petting zoo yang besar),” katanya.
Katanya, Ahmad Faizal kemudian mencadangkan supaya dibina sahaja petting zoo terbesar di Malaysia kerana PATRO ada kawasan yang luas yang akan meletakkan peta Batu Gajah dan Tanjung Tualang sebagai lokasi tarikan utama dalam negara.
“Petting Zoo terbesar ini dibuat kerana kita mahu orang tahu ia ada disediakan di Perak, supaya orang tahu di Perak ada benda menarik untuk dikunjungi.
“Kalau kita nak tarik pelancong ke sini kena ada satu tarikan yang besar, jadi secara secara tak langsung kita boleh letakkan PATRO sebagai salah satu destinasi utama pelancongan tempatan di Malaysia,” katanya.


Dua lelaki curi basikal berjenama dicekup
Oleh KOSMO!

17 September 2020, 1:52 pm
Oleh SITI NUR MAS ERAH AMRAN
SEBERANG PERAI – Kumpulan yang aktif dalam kegiatan mencuri basikal berjenama di sekitar daerah Seberang Perai Utara (SPU) tumpas selepas polis menahan dua lelaki pada Ahad lalu.
Ketua Polis Daerah SPU, Asisten Komisioner Noorzainy Mohd. Noor berkata, suspek berusia 28 dan 38 tahun itu ditahan dalam serbuan di kawasan Bertam Perdana, Kepala Batas di sini kira-kira pukul 4 pagi.
“Hasil pemeriksaan terhadap suspek, kita menemui beberapa batang spanar yang digunakan untuk menjalankan kegiatan curi basikal.
“Berdasarkan soal siasat, kedua-duanya mengaku telah mencuri sebanyak 13 buah basikal sejak Jun lalu dan menjualnya pada harga semurah RM80 sehingga RM100 sebuah.
“Kesemua basikal curi yang bernilai RM10,000 itu ditemui semula sekali gus kita berjaya menyelesaikan sembilan kes yang dilaporkan di daerah ini,” katanya pada sidang akhbar di Ibu Pejabat Polis Daerah (IPD) SPU, Kepala Batas di sini hari ini.

Kedua-dua suspek yang turut memiliki rekod kesalahan lampau direman selama seminggu dan kes disiasat mengijut Seksyen 379 Kanun Keseksaan. – K! ONLINE


5 individu cemas lif terhempas
18 September 2020, 10:39 pm
KUALA LUMPUR – Lima individu termasuk dua kanak-kanak berdepan detik cemas selepas lif yang dinaiki mereka terhempas dari tingkat lima di Flat Taman Batu Permai, Jinjang di sini petang tadi.
Kejadian pukul 2 petang itu turut mengakibatkan kaki tiga lelaki dewasa yang terperangkap dalm lif itu bengkak dan terseliuh.
Ketua Polis Daerah Sentul, Asisten Komisioner C. Shanmugamoorthy berkata, berdasarkan laporan pengadu lima mangsa naik lif tersebut sebelum lif itu terhempas secara perlahan ke paras bawah.
“Penduduk bantu membuka pintu lif dan mengeluarkan kesemua mangsa yang terperangkap.
“Mangsa di bawa ke Hospital Kuala Lumpur untuk rawatan,” katanya dalam satu kenyataan hari ini.
Menurutnya lagi, syarikat penyelenggara lif berkenaan kini dalam siasatan mencari punca kejadian.

“Lif itu diselenggara mengikut jadual dan kejadian ini pertama kali berlaku.
“Pihak Jabatan keselamatan kesihatan pekerja Wilayah Persekutuan juga tampil untuk siasatan sebelum syarikat lift tersebut membaikinya,” ujarnya. – K! ONLINE


Lelaki ditemui mati ditikam
18 September 2020, 10:42 pm
KAJANG – Seorang lelaki Indonesia mati ditikam dalam satu kejadian di Jalan 4/1B, Seksyen 4 Bandar Baru Bangi di sini hari ini.
Ketua Polis Daerah Kajang, Asisten Komisioner Mohd. Zaid Hassan berkata, pihaknya terima maklumat berhubung kejadian pada pukul 7.04 malam.
“Sepasukan polis dikerahkan ke lokasi kejadian sebaik kita menerima maklumat.
“Siasatan masih dijalankan di lokasi kejadian bagi mengenal pasti identiti mangsa,” katanya ketika dihubungi hari ini. – K! ONLINE


Ramadan muncul wira kemenangan Kuala Lumpur
Oleh MUHAMMAD ZUHAILY BADLISHAH

18 September 2020, 9:27 pm
KUALA LUMPUR – Bekas penyerang skuad kebangsaan, Muhamad Ramadan Rosli muncul wira Kuala Lumpur apabila meledak hatrik membantu pasukannya menewaskan Pahang 6-4 pada aksi Kumpulan D di Stadium Hoki Nasional, Bukit Jalil hari ini.
Ramadan berjaya menjaringkan tiga gol itu menerusi satu jaringan padang seawal minit kesembilan sebelum memanfaatkan dua pukulan sudut penalti pada minit ke-32 serta 52.
“Kami sedikit kurang dari sudut pukulan sudut penalti kerana melepaskan dua gol dari aspek itu kepada Pahang hari ini. Namun, saya gembira kerana berjaya membantu kemenangan pasukan,” kata Ramdan selepas tamat perlawanan.
Tiga lagi gol skuad bimbingan S. Selvaraja itu diperoleh menerusi Pavandip Singh Gurdip Singh pada minit kelima diikuti Muhammad Aslam Mohamed Hanafiah (m-24) dan Muhammad Shahril Saabah (m-48).
Empat gol Pahang pula dijaringkan Muhammad Hazzim Amin Hafidz, Muhammad Arif Syafie Ishak, Ismail Abu dan Muhammad Hafiz Mohd. Zauri.
Esok, Kuala Lumpur dijangka berdepan tugas sukar menentang Negeri Sembilan pada aksi kedua Kumpulan D selepas lawan itu bangkit mencatat kemenangan 2-1 ke atas Kedah dalam satu lagi aksi yang berlangsung hari ini.

Dua gol Negeri Sembilan berjaya dijaringkan pemain tengah skuad kebangsaan, Muhammad Marhan Mohd. Jalil, manakala Ahmad Kazamirul Nasruddin menghadiahkan jaringan sagu hati buat Kedah. – K! ONLINE


Selangor tunjuk belang sang juara bertahan
Oleh MUHAMMAD ZUHAILY BADLISHAH

18 September 2020, 9:20 pm
KUALA LUMPUR – Juara bertahan, Selangor berada dalam kelas tersendiri apabila mudah membelasah Terengganu 8-0 pada aksi pertama Kumpulan A saingan Piala Tun Abdul Razak di Stadium Hoki Nasional, Bukit Jalil hari ini.
Bekas penyerang kebangsaan, Fatin Naimah Zaki berjaya merakam hatrik selain dua gol daripada Nur Atira Mohamad Ismail dan masing-masing satu jaringan menerusi Anis Nurfatihah Asmidee, Fatin Shafika Mahd Sukri serta Nuramirah Syakirah Zulkifli.
Ketua jurulatih Selangor, Ikmal Abdul Jabar gembira dengan prestasi yang ditunjukkan barisan pemainnya walaupun beliau mengakui corak permainan mereka masih boleh diperbaiki selepas ini.
“Secara keseluruhan, saya gembira kerana kami berjaya meraih kemenangan. Saya juga bertuah kerana mempunyai pemain-pemain yang memahami sistem permainan saya seperti ditunjukkan hari ini,” katanya.
Pesta jaringan itu secara tidak langsung menyuntik semangat barisan pemain Selangor untuk melakar kemenangan seterusnya apabila menentang Pulau Pinang pada aksi kedua Kumpulan A esok.
Bagaimanapun, ia bukan tugas mudah kerana Pulau Pinang juga berjaya mencatat kemenangan dalam aksi pertama mereka hari ini selepas menewaskan Perak 3-2.

ZULAIKA (tengah) melakukan percubaan ke arah gawang gol Sarawak untuk membuka tirai jaringan buat Pahang pada aksi Kumpulan B di Stadium Hoki Nasional hari ini. – FB MHC
Sementara itu, pasukan pilihan, Pahang turut berpesta gol menewaskan Sarawak 5-0 dalam aksi Kumpulan B menerusi gol daripada Siti Zulaika Hussin, Nurul Fatin Fatiah Azman, Nuraini Abdul Rashid, Wan Norfaeizah Md. Saiuti dan Hanis Nadiah Onn.
Satu lagi aksi Kumpulan B yang berlangsung hari ini menyaksikan Kuala Lumpur tewas tipis 0-1 kepada Melaka hasil jaringan tunggal Khairunnisa Ayuni Mohd. Sharuddin. – K! ONLINE


Sepak takraw kembali sebagai sukan teras negara
Oleh MUHAMMAD RIDUAN MOHD HANAFIAH

18 September 2020, 10:04 pm
Menteri Belia dan Sukan, Datuk Seri Reezal Merican Naina Merican memberi jaminan bahawa sukan tradisi sepak takraw akan kembali dalam sukan teras negara.
Pada tahun 2017, sepak takraw menerima tamparan hebat apabila digugurkan daripada senarai sukan teras negara selain angkat berat dan taekwondo yang menerima nasib yang sama.
“Saya boleh pertimbangkan untuk dimasukkan semula dalam sukan teras, namun saya akan bawa isu ini untuk dibincangkan dalam KBS, Institut Sukan Negara (ISN) dan Persatuan Sepak Takraw Malaysia (PSM) bagi lihat semula.
“Selepas kita lihat atas kejayaan pasukan sepak takraw negara sebelum ini, ia mungkin disenaraikan dalam sukan teras, namun pada waktu ini saya akan beri pertimbangan serius,” katanya selepas merasmikan Liga Sepak Takraw Malaysia (STL) di Stadium Titiwangsa, Kuala Lumpur malam tadi.
Diminta mengulas mengenai nasib persatuan-persatuan lain yang digugurkan, Reezal mengakui dia akan melihat secara menyeluruh.
“Sukan sepak takraw digugurkan tiga tahun lalu dan saya tidak tahu kenapa. Jadi saya mahu tahu alasan utama sukan itu digugurkan,” tambahnya.

Sebelum ini, Presiden PSM, Datuk Seri Ahmad Ismail pening apabila sukan tradisi negara itu digugurkan tanpa sebarang sebab kerana merasakan tidak ada alasan digugurkan daripada senarai sukan teras kebangsaan itu. – K! ONLINE


UiTM FC sedia layani Terengganu FC malam esok
Oleh KOSMO!

18 September 2020, 9:48 pm
MOHAMAD NAUFAL MOHAMAD IDRIS
PASUKAN UiTM FC tidak mahu lagi berputih mata sebaliknya mahu mengutip tiga mata penuh dalam perlawanan menentang Terengganu FC di laman sendiri malam esok.
Ketua jurulatih UiTM FC, Frank Bernharndt berkata, kemenangan akan memastikan pasukan tersebut tidak tersingkir daripada Liga Super yang kini berbaki empat perlawanan.
“Sekiranya kita tewas akan menyukarkan lagi pasukan untuk kekal di dalam Liga Super memandangkan kedudukan tangga empat hingga 11 tidak jauh perbezaan kutipan matanya.
“Jadi, malam esok adalah misi mesti menang,” katanya ketika dihubungi Kosmo! di sini hari ini.
Berdasarkan rekod, UiTM kini menduduki tangga ketujuh Liga Super selepas mengharungi tujuh perlawanan dan mengutip 10 mata sama dengan tiga pasukan lain iaitu Melaka United, Terengganu FC dan Selangor.

Bernharndt menambah, pasukannya tidak  bernasib baik sebelum ini apabila tewas 0-1 kepada Perak meskipun menguasai sebahagian besar perlawanan tersebut.
Jelas beliau, berdasarkan pemerhatiannya terdapat sebanyak 18 percubaan ke gawang gol skuad Seladang itu yang dilakukan anak buahnya.
“Kita sudah bermain dengan baik menentang Perak tapi nasib tidak menyebelahi kita. Apapun, saya tetap berikan kredit kepada anak buah saya kerana menunjukkan persembahan yang baik.
“Bagi perlawanan menentang Terengganu FC nanti akan ada tiga pertukaran pemain daripada skuad menentang The Bos Gaurus minggu lalu,” ujarnya. -K! ONLINE


Harimau Selatan enggan pandang rendah Gergasi Merah
Oleh MUHAMMAD ZUHAILY BADLISHAH

18 September 2020, 9:12 pm
KUALA LUMPUR – Bintang Johor Darul Ta’zim (JDT), Aidil Zafuan Abdul Radzak tidak pernah berasa selesa dengan kedudukan sekarang menjelang pertemuan sukar menentang Selangor dalam aksi Liga Super di Stadium Sultan Ibrahim malam esok.
Tonggak pertahanan itu menjelaskan, walaupun JDT masih gah di tangga teratas liga tetapi ia tidak bermakna mereka boleh mengambil mudah setiap perlawanan seterusnya kerana lawan yang dihadapi bakal memberi cabaran berbeza.
Justeru, Aidil, 33, menyifatkan perlawanan malam esok cukup penting buat JDT untuk terus mengutip tiga mata penuh bagi mengukuhkan kedudukan mereka sebagai pendahulu takhta liga.
“Saya anggap setiap perlawanan penting, bukan sahaja untuk malam esok, malah perlawanan-perlawanan sebelum ini juga penting buat kami.
“Walaupun kedudukan JDT dalam liga sekarang agak jauh berbanding pasukan lain tetapi tiada istilah selesa kerana apa sahaja boleh terjadi dan kami tetap akan memberikan yang terbaik dalam setiap perlawanan.
“Kami tidak pernah pandang rendah kekuatan lawan dan dalam bola sepak, saya hanya fikir pasukan sendiri untuk kami fokus sepenuhnya dalam perlawanan akan datang,” katanya.

Sebagai rekod, JDT yang juga juara bertahan, kini mendahului carta Liga Super dengan 19 mata, enam mata mengatasi pencabar terdekat, Kedah dengan saingan berbaki empat perlawanan lagi untuk tamat.
Selepas bertemu Selangor malam esok, tiga perlawanan terakhir Liga Super buat skuad bimbingan Benjamin Mora itu ialah Petaling Jaya (PJ) City FC, Sabah dan Melaka United. – K! ONLINE


Identiti dua beranak masih belum dikenal pasti
Oleh KOSMO!

18 September 2020, 10:10 pm
Oleh ASLIZA MUSA
IPOH – Identiti dua beranak yang maut dalam kemalangan membabitkan sebuah treler terbabas di Kilometer 20, Jalan Keramat Pulai menghala ke Cameron Highlands dekat sini hari ini masih belum dikenal pasti.
Ketua Polis Daerah Ipoh, Asisten Komisioner A Asmadi Abd. Aziz berkata, setakat ini pihaknya hanya mengetahui identiti pemandu treler yang merupakan suami mangsa, Mohd. Zuki Abu Bakar, 45.
Katanya, Mohd. Zuki yang cedera patah kaki kini sedang dirawat di Hospital Raja Permaisuri Bainun (HRPB) Ipoh.
“Kita menerima maklumat kemalangan itu pada pukul 2.40 petang yang membabitkan sebuah treler muatan tiang besi dipandu lelaki itu yang dalam perjalanan dari Pulau Pinang menghala ke Cameron Highlands.
“Kenderaan tersebut bagaimanpun hilang kawalan sebelum terbabas ke kiri bahu jalan dan masuk ke dalam longkang,” katanya di sini hari ini.

Menurut beliau, kemalangan itu mengakibatkan isteri dan anak lelaki mangsa tersepit dalam kenderaan dan disahkan maut di tempat kejadian.
Katanya, kemalangan tersebut berlaku di selekoh tajam dengan dua lorong dan dua hala.
“Mayat kedua beranak itu dihantar ke Jabatan Forensik HRPB Ipoh untuk bedah siasat sebelum dituntut keluarga. Setakat ini usaha sedang dijalankan bagi mengenal pasti identiti mangsa,” katanya. – K! ONLINE


Peluang Gergasi Merah 50-50 malam esok
Oleh MUHAMMAD ZUHAILY BADLISHAH

18 September 2020, 10:17 pm
KUALA LUMPUR – Pemain tengah Selangor, Abdul Halim Shaari sedia memberikan prestasi terbaik sekiranya diturunkan menentang Johor Darul Ta’zim (JDT) pada aksi Liga Super di Stadium Sultan Ibrahim malam esok.
Halim, 25, mungkin mendapat peluang disenaraikan ketua jurulatih Selangor, B. Sathianathan dalam kesebelasan utama bagi mengisi kekosongan Brendan Gan yang digantung satu perlawanan selepas menerima kad merah ketika menentang Melaka United pada Jumaat lalu.
“Semua rakan-rakan pemain dalam pasukan Selangor termasuk saya sudah bersedia sepenuhnya untuk diturunkan bermain pada bila-bila masa sahaja.
“Ia bergantung kepada taktikal jurulatih tetapi sebagai pemain, saya bersedia 100 peratus dari segi mental dan fizikal untuk menjalankan tugas saya,” katanya ketika dihubungi Kosmo! semalam.
Pada masa sama, pemain kelahiran Kedah itu menyifatkan peluang yang seimbang buat skuad Gergasi Merah berdepan JDT walaupun lawan itu masih belum tewas daripada tujuh perlawanan Liga Super setakat ini.
“Saya rasa 50-50 walaupun kita tahu JDT sangat gah apabila bermain di laman sendiri dan semua juga sedia maklum tentang kekuatan keseluruhan mereka.

“Namun, apa sahaja boleh berlaku dalam dunia bola sepak,” jelas adik kepada bekas perancang Kedah, Ahmad Fauzi Shaari yang pernah menjuarai Liga Super dan Piala Malaysia bersama Helang Merah pada 2006/2007 dan 2007/2008.
Sebagai rekod, Selangor kini menduduki tangga keenam dengan 10 mata hasil dua kemenangan dan empat seri serta satu kekalahan dalam tujuh perlawanan. – K! ONLINE